Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне бюджет заңнамасын жетілдіру мәселелері бойынша өзгерістер мен толықтырулар енгізу және «Концессиялар туралы» Қазақстан Республикасы Заңының күші жойылды деп тану туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 1999 жылғы 1 шілдедегі Қазақстан Республикасының Азаматтық кодексіне (Ерекше бөлім):

1) 541-баптың 6-тармағы мынадай редакцияда жазылсын:

«6. Мемлекеттік мүлікті мемлекеттік-жекешелік әріптестік шарты негізінде мүліктік жалдауға тапсыру ерекшеліктері Қазақстан Республикасының мемлекеттік-жекешелік әріптестік туралы заңнамалық актілерінде белгіленеді.»;

2) 738-2-бап мынадай редакцияда жазылсын:

«738-2-бап. Мемлекеттік-жекешелік әріптестік жобаларын қаржыландыру кезінде ақшалай талапты өзгеге беру

Мемлекеттік-жекешелік әріптестік жобаларын ақшалай талапты өзгеге беріп қаржыландыру ерекшелiктерi Қазақстан Республикасының мемлекеттік-жекешелік әріптестік саласындағы заңнамасында белгiленедi.

Егер Қазақстан Республикасының мемлекеттік-жекешелік әріптестік саласындағы заңнамасында өзгеше белгiленбесе, осы тараудың ережесi мемлекеттік-жекешелік әріптестік жобаларын қаржыландыру мәмілелеріне қолданылады.»;

3) 740-баптың үшінші бөлігінің 7) тармақшасы мынадай редакцияда жазылсын:

«7) Қазақстан Республикасының мемлекеттік-жекешелік әріптестік саласындағы заңнамасына сәйкес инвестициялық шығындардың өтемақысын есепке жатқызуға арналған банктік шоттардағы ақшаға;»;

4) 741-баптың 6) тармақшасы мынадай редакцияда жазылсын:

«6) Қазақстан Республикасының мемлекеттік-жекешелік әріптестік саласындағы заңнамасына сәйкес инвестициялық шығындардың өтемақысын есепке жатқызуға арналған банктік шоттардағы ақшаға;».

5) 883-баптың 4-тармағы мынадай редакцияда жазылсын:

«4. Мемлекеттік мүлікті сенімгерлік басқарудың ерекшеліктері Қазақстан Республикасының мемлекеттік мүлік, мемлекеттік-жекешелік әріптестік туралы заңнамалық актілерінде және Қазақстан Республикасының өзге де заңнамалық актілерінде белгіленеді.».

1. 2003 жылғы 20 маусымдағы Қазақстан Республикасының Жер кодексіне:

1) 33-баптың 2-1-тармағы мынадай редакцияда жазылсын:

«2-1. Осы баптың 2-тармағында көзделген шектеулер жер пайдаланушылардың орман және су қорлары, ерекше қорғалатын табиғи аумақтар, сауықтыру, рекреациялық және тарихи-мәдени мақсаттағы жер құрамындағы, иеліктен шығарылатын ғимараттар (құрылыстар, құрылысжайлар) орналасқан және оларды пайдалануға арналған жер учаскесіне жер пайдалану құқығына қатысты жасасатын мәмілелеріне, оның ішінде кепілге салуға, сондай-ақ жер учаскелерін Қазақстан Республикасының заңдарына сәйкес мемлекеттік-жекешелік әріптестік шарттары бойынша қорғаныс объектілерін салу, реконструкциялау және пайдалану үшін уақытша өтеусіз пайдалануға беруге қолданылмайды.»;

2) 36-баптың 1 және 2-тармақтары мынадай редакцияда жазылсын:

«1. Жер учаскелерi Қазақстан Республикасының азаматтары мен Қазақстан Республикасының заңды тұлғаларына уақытша өтеусiз жер пайдалану құқығымен:

шалғайдағы мал шаруашылығы (маусымдық жайылымдар) үшiн;

тұрғын халықтың мал жаюы мен шөп шабуы үшiн;

мемлекеттiк жер пайдаланушыларға;

бақша өcipу үшiн;

қызметтiк жер телiмі түрiнде;

ортақ пайдаланылатын жолдарды, мемлекеттiк меншiктегi және әлеуметтiк-мәдени мақсаттағы объектiлерді, сондай-ақ осы Кодекстің 16-бабы 2-тармағының 4-1) тармақшасына және «Алматы қаласының ерекше мәртебесі туралы» Қазақстан Республикасының Заңына сәйкес мемлекеттік әлеуметтік объектілерді (мемлекеттік жалпы білім беретін мектептер мен мектепке дейінгі ұйымдар, ауруханалар мен емханалар) салу кезеңiне;

тозған және бүлiнген жерлердi қалпына келтiру кезiнде;

мемлекеттік-жекешелік әріптестік шартының қолданылу мерзіміне;

Қазақстан Республикасының заңнамасында белгiленген тәртiппен ғимараттар (орын-жайлар) мен құрылысжайларды уақытша өтеусiз пайдалануға беру кезінде;

ғибадат объектiлерi үшiн;

осы Кoдексте және Қазақстан Республикасының заңнамалық актiлерiнде көзделген өзге жағдайларда берiлуi мүмкiн.

2. Уақытша өтеусiз жер пайдалану мерзiмi, жер учаскелерiн қызметтiк жер телiмдерi түрiнде және тозған әрi бүлiнген жердi қалпына келтiру үшiн беру жағдайларын қоспағанда, сондай-ақ жер учаскелерін мемлекеттік-жекешелік әріптестік жобаларын іске асыру үшін беру жағдайларында бес жылдан аспауға тиiс.

 Ғимараттар (үй-жайлар) мен құрылысжайларға берiлген жер учаскесiн уақытша өтеусiз жер пайдалану мерзiмi ғимараттар
(үй-жайлар) мен құрылысжайларды, оның iшiнде ғибадат құрылысжайларын уақытша өтеусiз пайдалану мерзiмiмен айқындалады.»;

3) 39-баптың 5-тармағы мынадай редакцияда жазылсын:

«5. Жер учаскесі қызметтік жер телімі тәртібімен және мемлекеттік-жекешелік әріптестік шарттары бойынша қорғаныс объектілерін салу, реконструкциялау және пайдалану үшін берілетін жағдайларды қоспағанда, мемлекеттік жер пайдаланушының өзіне тиесілі жер учаскесін уақытша өтеусіз пайдалануға беруіне жол берілмейді.»;

4) 48-баптың 1-тармағының 17) тармақшасы мынадай редакцияда жазылсын:

«17) мемлекеттік-жекешелік әріптестік жобаларын іске асыру үшін жекеше әріптестерге;»;

5) 114-баптың 1-тармағының 5) тармақшасы мынадай редакцияда жазылсын:

«5) мемлекеттік-жекешелік әріптестік шарттары бойынша теміржолдар мен теміржол көлігі объектілеріне бөліп берілген жер жатады.».

1. 2015 жылғы 29 қазандағы Қазақстан Республикасының Кәсіпкерлік кодексіне:

1) 74-баптың 4-тармағы мынадай редакцияда жазылсын:

«4. Өзге жағдайларда мемлекеттік-жекешелік әріптестік келісімшарттық мемлекеттік-жекешелік әріптестік тәсілі бойынша жүзеге асырылады.

 Келісімшарттық мемлекеттік-жекешелік әріптестік мемлекеттік-жекешелік әріптестік шартын жасасу және іске асыру арқылы, оның ішінде мынадай:

1) концессиялық шарт;

2) сервистік келісімшарт түрінде жүзеге асырылады.

Мемлекеттік-жекешелік әріптестік шарттарының жекелеген түрлеріне (концессиялық шартқа, сервистік келісімшартқа) жекеше әріптеспен, мемлекеттік әріптеспен және мемлекеттік-жекешелік әріптестік шартымен байланысты қатынастарды реттейтін құқық нормалары, егер заңнамада өзгелер тікелей көзделмесе, тиісінше концессионерге, концедентке және концессиялық шартқа немесе сервистік келісімшартқа қолданылады.

2) мынадай редакциядағы 5-тармақпен толықтырылсын:

«5. Келісімшарттық мемлекеттік-жекешелік әріптестік шарттары міндеттемелердің жекелеген түрлерін, оның ішінде сенімгерлік басқаруды, мүліктік жалдауды (жалға алуды), мердігерлікті, қызметтер көрсетуді қамтуы мүмкін.»;

2) 169-баптың 3-тармағының екінші бөлігі мынадай редакцияда жазылсын:

«Осы тармақтың бірінші бөлігінде белгiленген тыйым салулар, тауарларды сатып алу мен сауда-саттықты ұйымдастыру және өткізу кезіндегі сатылас келісімдерді не мемлекеттік-жекешелік әріптестік шарттары, кешенді кәсіпкерлік лицензия (франчайзинг) шарттары болып табылатын келісімдерді қоспағанда, егер нарық субъектісінің (субъектiлерiнiң) қаралып отырған тауар нарықтарының біріндегі үлесі жиырма пайыздан аспаса, сатылас келiсiмдерге қолданылмайды.»;

3) 274-бап мынадай редакцияда жазылсын:

«274-бап. Инвестициялар, инвестор, ірі инвестор және инвестициялық қызмет ұғымдары

 1. Лизинг шартын жасасқан кезден бастап қаржы лизингi нысанасын, сондай-ақ оларға құқықтарды қоса алғанда, заңды тұлғаның жарғылық капиталына немесе кәсiпкерлiк қызмет үшiн, сондай-ақ мемлекеттік-жекешелік әріптестік жобасын іске асыру үшін пайдаланылатын тiркелген активтердi ұлғайтуға инвестор салатын мүлiктiң барлық түрлерi (жеке тұтынуға арналған тауарлардан басқа) инвестициялар болып табылады.

2. Инвестор деп Қазақстан Республикасында инвестицияларды жүзеге асыратын жеке және заңды тұлғалар түсініледі.

3. Жеке және заңды тұлғалардың коммерциялық ұйымдардың жарғылық капиталына қатысу не кәсiпкерлiк қызмет үшiн, сондай-ақ мемлекеттік-жекешелік әріптестік жобасын іске асыру үшін пайдаланылатын тiркелген активтердi құру немесе ұлғайту жөнiндегi қызметi инвестициялық қызмет деп танылады.

4. Ірі инвестор деп Қазақстан Республикасында айлық есептiк көрсеткiштiң кемінде екі миллион еселенген мөлшерінде инвестицияларды жүзеге асыратын жеке немесе заңды тұлға түсініледі.»;

4) 284-баптың бірінші бөлігі мынадай редакцияда жазылсын:

«Инвестициялық жоба мемлекеттік-жекешелік әріптестік жобасын іске асыру барысында құрылған, кеңейтілген және (немесе) жаңартылған өндірістерді қоса алғанда, жаңа өндiрiстер құруға, жұмыс iстеп тұрғандарын кеңейтуге және (немесе) жаңартуға инвестициялар көздейтiн iс-шаралар кешенiн білдіреді.»;

5) 286-баптың 5-тармағының 7) тармақшасы мынадай редакцияда жазылсын:

«7) инвестициялық қызмет мемлекеттік-жекешелік әріптестік шарты шеңберiнен тыс жүзеге асырылады.».

4. 2020 жылғы 7 шілдедегі «Халық денсаулығы және денсаулық сақтау жүйесі туралы» Қазақстан Республикасының Кодексіне:

1) 66-бап мынадай редакцияда жазылсын:

66-бап. Денсаулық сақтау саласындағы мемлекеттік-жекешелік әріптестік

1. Денсаулық сақтау объектілерін құру және пайдалану осы Кодексте белгіленген ерекшеліктермен Қазақстан Республикасының мемлекеттік-жекешелік әріптестік саласындағы заңнамасына сәйкес мемлекеттік-жекешелік әріптестік жобаларын іске асыру жолымен жүзеге асырылуы мүмкін.

2. Денсаулық сақтау саласындағы мемлекеттік-жекешелік әріптестік жобасын (бұдан әрі – мемлекеттік-жекешелік әріптестік объектісі) іске асыру нәтижесінде құрылған денсаулық сақтау объектісін пайдалану – денсаулық сақтау саласындағы мемлекеттік-жекешелік әріптестік шартында айқындалған тәртіппен және шарттарда техникалық және функционалдық қызмет көрсетуді көздеуі мүмкін мемлекеттік-жекешелік әріптестік объектісін пайдалану.

3. Мемлекеттік-жекешелік әріптестік объектісіне техникалық қызмет көрсету–мемлекеттік-жекешелік әріптестік шартында айқындалған тәртіппен және шарттарда мемлекеттік-жекешелік әріптестік объектісін оған функционалдық қызмет көрсету үшін ақаусыз, қауіпсіз, жарамды күйде ұстауға бағытталған, технологиялық және ұйымдастырушылық іс-шаралар кешенін жүзеге асыра отырып пайдалану, сондай-ақ оны ағымдағы және (немесе) күрделі жөндеуді жүзеге асыру, сервистік және (немесе) қосалқы қызметті басқару, орындау.

4. Мемлекеттік-жекешелік әріптестік объектісіне функционалдық қызмет көрсету – мемлекеттік-жекешелік әріптестік шартында айқындалған тәртіппен және шарттарда мемлекеттік-жекешелік әріптестік объектісін мемлекеттік-жекешелік әріптестік объектісінің нысаналы мақсатына сәйкес, оның ішінде тауарларды өндіру және (немесе) жұмыстарды орындау және (немесе) қызметтер көрсету мақсатында пайдалану.

5. Денсаулық сақтау саласындағы функционалдық оператор – жарғылық қызметі медициналық көмек көрсету болып табылатын, Қазақстан Республикасының Үкіметі мемлекеттік-жекешелік әріптестік объектісіне функционалдық қызмет көрсетуге байланысты қызметті жүзеге асыру үшін айқындайтын мемлекеттік-жекешелік әріптестік шартының тарапы болып табылмайтын, дауыс беретін акцияларының (қатысу үлестерінің) елу пайызынан астамы өзіне меншік құқығымен тиесілі, мемлекеттік заңды тұлға не мемлекет жүз пайыз қатысатын заңды тұлға немесе оның еншілес ұйымы.

6. Мемлекеттік-жекешелік әріптестік объектісін пайдалануды жекеше әріптеспен қатар денсаулық сақтау саласындағы функционалдық оператор да жүзеге асыра алады.

Мұндай жағдайда жекеше әріптес мемлекеттік-жекешелік әріптестік объектісіне техникалық қызмет көрсету шеңберінде өндірілген тауарларды (жұмыстарды, көрсетілетін қызметтерді) өткізгені үшін шығындарды өтеуге және кірістер алуға құқылы.

7. Жекеше әріптестің мемлекеттік-жекешелік әріптестік объектісін құруын және мемлекеттік-жекешелік әріптестік объектісінің жекеше әріптестің функционалды оператормен бірге қолдануын көздейтін мемлекеттік-жекешелік әріптестік шартын жасасуды көздейтін мемлекеттік-жекешелік әріптестік жобаларын іске асыру кезінде:

1) мемлекеттік әріптес мемлекеттік мүлікті өтеусіз пайдалану шарты бойынша құрылған мемлекеттік-жекешелік әріптестік объектісін мемлекеттік-жекешелік әріптестік шартында айқындалған тәртіппен функционалдық қызмет көрсетуді жүзеге асыру үшін денсаулық сақтау саласындағы функционалдық операторға береді;

2) жекеше әріптес мемлекеттік-жекешелік әріптестік объектісіне техникалық қызмет көрсетуді мемлекеттік-жекешелік әріптестік шартында көзделген тәртіппен және шарттарда қамтамасыз етеді;

3) жекеше әріптесті таңдау жөніндегі конкурс өткізілгенге дейін айқындалатын денсаулық сақтау саласындағы функционалдық оператор мемлекеттік-жекешелік әріптестік объектісіне мемлекеттік-жекешелік әріптестік шартында көзделген тәртіппен және шарттарда функционалдық қызмет көрсетуді қамтамасыз етеді.

8. Жекеше әріптестің мемлекеттік-жекешелік әріптестік объектісін құруын және жекеше әріптестің мемлекеттік-жекешелік әріптестік объектісін функционалдық оператормен бірлесіп пайдалануын көздейтін мемлекеттік-жекешелік әріптестік шарты денсаулық сақтау саласындағы функционалдық оператор туралы ережелерді, сондай-ақ жекеше әріптес пен денсаулық сақтау саласындағы функционалдық оператордың мемлекеттік-жекешелік әріптестік объектісін бірлесіп пайдалану тәртібін қамтуға тиіс.

9. Денсаулық сақтау саласындағы функционалдық оператордың осындай қызмет үшін Қазақстан Республикасының заңнамасында көзделген рұқсат беру құжаттары болуға не оларды нысаналы мақсатына сәйкес мемлекеттік-жекешелік әріптестік объектісін пайдалану басталғанға дейін алуға тиіс.

10. Денсаулық сақтау саласындағы функционалдық оператор:

1) мемлекеттік-жекешелік әріптестік объектісіне функционалдық қызмет көрсету мақсатында жасалған мемлекеттік мүлікті өтеусіз пайдалану шартында көзделген шарттарда мемлекеттік-жекешелік әріптестік объектісіне қатысты құқықтарды жүзеге асыруға құқылы;

2) жекешелік әріптестік объектісін жекеше әріптеспен бірлесіп мемлекеттік-жекешелік әріптестік шартында көзделген тәртіппен және шарттарда қолдануға құқылы;

3) Қазақстан Республикасының заңдарына сәйкес өзге де құқықтарды жүзеге асыруға құқылы.

11. Денсаулық сақтау саласындағы функционалдық оператор:

1) мемлекеттік-жекешелік әріптестік объектісінің бейінін сақтауға;

2) мемлекеттік мүлікті өтеусіз пайдалану шартында көзделген тауарларды өндіруге және (немесе) жұмыстарды орындауға және (немесе) қызметтерді көрсетуге;

3) Қазақстан Республикасының еңбек, халықты жұмыспен қамту және қоршаған ортаны қорғау саласындағы заңнамасын сақтауға;

4) мемлекеттік-жекешелік әріптестік объектісіне оның кінәсінен келтірілген залалды өтеуге;

5) мемлекеттік-жекешелік әріптестік объектісін мемлекеттік-жекешелік әріптестік шартында көзделген тәртіппен жекеше әріптеспен бірлесіп пайдалану шарттарын сақтауға;

6) Қазақстан Республикасының заңдарында және мемлекеттік мүлікті өтеусіз пайдалану шартында белгіленген өзге де талаптар мен жағдайларды сақтауға міндетті.

12. Денсаулық сақтау объектілерін құруды (реконструкциялауды) және (немесе) пайдалануды көздейтін ерекше маңызы бар мемлекеттік-жекешелік әріптестік жобалары бойынша жобаны іске асыру мақсатында құрылған жаңа заңды тұлғаның (консорциумның) әлеуетті жекеше әріптестеріне немесе құрылтайшыларына (қатысушыларына) тәжірибенің (құрылтайшылардың бірінің тәжірибесінің) бар-жоғы туралы қосымша (арнайы) біліктілік (техникалық тұрғыдан күрделі денсаулық сақтау объектілерін салу немесе пайдалану жөніндегі жобаларды іске асыру) талабы қойылады.».

5. «Қазақстан Республикасындағы банктер және банк қызметі туралы» 1995 жылғы 31 тамыздағы Қазақстан Республикасының Заңына:

1) 5-1-баптың 3-тармағы алып тасталсын;

2) 36-баптың 2-тармағы мынадай редакцияда жазылсын:

«2. Осы баптың 1-тармағы бірінші бөлігінің 1) тармақшасында көзделген талап қанағаттандырылмаған кезде банк (банк операцияларының жекелеген түрлерін жүзеге асыратын ұйым), Қазақстан Республикасы Ұлттық Банкінің нормативтік құқықтық актісінде айқындалған тәртіппен қарыз алушының талабы бойынша ашылған банктік шоттардағы мемлекеттік бюджеттен және (немесе) Мемлекеттік әлеуметтік сақтандыру қорынан төленетін жәрдемақылар мен әлеуметтік төлемдер түрінде қарыз алушы алатын ақшаны (электрондық ақшаны), Қазақстан Республикасы Ұлттық Банкінің нормативтік құқықтық актісінде айқындалған тәртіппен қарыз алушының талабы бойынша ашылған банктік шоттардағы алименттерді (кәмелетке толмаған және еңбекке жарамсыз кәмелетке толған балаларды күтіп-бағуға арналған ақшаны), сондай-ақ «Тұрғын үй қатынастары туралы» Қазақстан Республикасының Заңында көзделген тұрғын үй төлемдерін, жеке тұрғын үй қорынан жалға алынған тұрғын үйге ақы төлеу мақсатында төлемдер мен субсидияларды есепке жатқызуға арналған тұрғын үй құрылысы жинақ банкіндегі банктік шоттардағы ақшаны, «Қазақстан Республикасында зейнетақымен қамсыздандыру туралы» Қазақстан Республикасының Заңында көзделген тұрғын үй жағдайларын жақсарту және (немесе) емделуге ақы төлеу мақсатында бірыңғай жинақтаушы зейнетақы қорынан төленетін біржолғы зейнетақы төлемдерін, тұрғын үй төлемдерін пайдалану есебінен жинақталған тұрғын үй құрылысы жинақ ақшасы түрінде тұрғын үй құрылысы жинақ банктеріндегі банктік шоттардағы ақшаны, кондоминиум объектісінің ортақ мүлкіне күрделі жөндеу жүргізу мақсатында жасалатын шарттар бойынша міндеттемелердің орындалмауы туралы істер бойынша сот шешімдері негізінде өндіріп алуларды қоспағанда, кондоминиум объектісінің ортақ мүлкін күрделі жөндеуге арналған жинақтар түріндегі екінші деңгейдегі банктердегі банктік шоттардағы ақшаны, Қазақстан Республикасының мемлекеттік-жекешелік әріптестік саласындағы заңнамасына сәйкес инвестициялық шығындардың өтемақысын есепке жатқызуға арналған банктік шоттардағы ақшаны, нотариус депозиті шарттарында енгізілген ақшаны, инвестициялық портфельді басқарушының орындалмаған міндеттемелері бойынша, осы инвестициялық портфельді басқарушы клиенттерінің ақшасын есепке алуға арналған банктік шоттардағы ақшаны, номиналды ұстаушы функцияларын жүзеге асыратын тұлғаның орындалмаған міндеттемелері бойынша, осы номиналды ұстаушы функцияларын жүзеге асыратын тұлға клиенттерінің ақшасын есепке алуға арналған банктік шоттардағы ақшаны, қаржы құралдарымен жасалатын мәмілелер бойынша клирингтік қызметті жүзеге асыру үшін банктік шоттардағы ақшаны, «Мемлекеттік білім беру жинақтау жүйесі туралы» Қазақстан Республикасының Заңына сәйкес жасалған білім беру жинақтау салымы туралы шарт бойынша банктік шоттардағы ақшаны, жеке сот орындаушыларының өндіріп алушылардың пайдасына өндіріп алынған сомаларды сақтауға арналған ағымдағы шоттарындағы ақшаны, өзіне қатысты «Қазақстан Республикасы азаматтарының төлем қабілеттілігін қалпына келтіру және банкроттығы туралы» Қазақстан Республикасының Заңында көзделген тәртіппен төлем қабілеттілігін қалпына келтіру, соттан тыс немесе сот арқылы банкроттық рәсімін қолдану туралы іс қозғалған қарыз алушы-Қазақстан Республикасы азаматының банктік шоттарындағы ақшаны қоспағанда, қарыз алушының банктік шоттарындағы ақшаны даусыз тәртіппен, оның ішінде төлем талабын қою арқылы өндіріп алуды қолдануға (егер мұндай өндіріп алу банктік қарыз шартында ескертілген болса) құқылы.

Банктік қарыз шарты бойынша берешекті банктік жинақ шоттарындағы, берілген банктік қарыздар бойынша кепіл нысанасы болып табылатын ақша есебінен осындай банктік қарыздар бойынша өтелмеген негізгі борыштың сомасы мөлшерінде төлем талабымен өндіріп алуға жол берілмейді.

Инвестициялық шығындардың өтемақысын есепке жатқызуға арналған банктік шоттардағы ақшаны алып қою бөлігіндегі шектеулер Қазақстан Республикасы Азаматтық кодексінің 742-бабының 2-тармағында көзделген кезектілікке сәйкес бірінші, екінші және үшінші кезектерге жататын талаптарға қолданылмайды.

Төлем талабын қою арқылы банктік қарыз шарты бойынша қарыз алушы – жеке тұлғаның берешегін өндіріп алу оның банктік шотындағы ақша сомасының және (немесе) кейіннен қарыз алушының банктік шотына түсетін әрбір ақша сомасының елу пайызы шегінде шектеледі және төлем талабын толық орындау үшін қажетті барлық соманың банктік шотқа түсуі күтілместен жүзеге асырылады. Бұл ретте жеке тұлғаның ағымдағы шотында сақталатын ақша сомасы республикалық бюджет туралы заңда тиісті қаржы жылына белгіленген ең төмен күнкөріс деңгейі мөлшерінен аз болмауға тиіс. Көрсетілген шектеу қарыз алушы – жеке тұлғаның жинақ шотындағы ақшаға қолданылмайды.»;

3) 51-баптың 1-тармағының 7) тармақшасы мынадай редакцияда жазылсын:

«7) Қазақстан Республикасының мемлекеттік-жекешелік әріптестік саласындағы заңнамасына сәйкес инвестициялық шығындардың өтемақысын есепке жатқызуға арналған банктік шоттардағы ақшаға;».

6. «Қазақстан Республикасындағы сәулет, қала құрылысы және құрылыс қызметі туралы» 2001 жылғы 16 шілдедегі Қазақстан Республикасының Заңына:

1-баптың 30-2) тармақшасы мынадай редакцияда жазылсын:

«30-2) құрылысқа салынатын мемлекеттік инвестициялар (бұдан
әрі – мемлекеттік инвестициялар) – жаңа ғимараттар мен құрылысжайларды, олардың кешендерін, инженерлік және көліктік коммуникацияларды салуға, сондай-ақ бұрыннан бар объектілерді реконструкциялауға (кеңейтуге, жаңғыртуға, техникалық қайта жарақтандыруға) немесе күрделі жөндеуге салынатын инвестициялар, олардың көзі мыналар болып табылады:

республикалық және (немесе) жергілікті бюджеттердің қаражаты, оның ішінде бюджеттік инвестицияларға және квазимемлекеттік сектор субъектілеріне бюджеттік кредит беруге бағытталған нысаналы қаражат;

мемлекет кепілдігімен не мемлекет кепілгерлігімен мемлекеттік емес қарыздардың нысаналы қаражаты;

Қазақстан Республикасы Ұлттық қорының қаражаты.

Мемлекеттік-жекешелік әріптестік жобалары бойынша инвестициялық шығындардың өтемақысын қоса қаржыландыруға және (немесе) төлеуге бағытталған республикалық және (немесе) жергілікті бюджеттердің қаражаты да мемлекеттік инвестицияларға жатады;».

7. «Автомобиль жолдары туралы» 2001 жылғы 17 шілдедегі Қазақстан Республикасының Заңына:

1) 1-баптың 1-1) тармақшасы мынадай редакцияда жазылсын:

«1-2) автомобиль жолдарын басқарушылар – автомобиль жолдарының меншік иелері болып табылатын немесе мемлекеттік тапсырманы орындау шеңберінде шарттардың, мемлекеттік-жекешелік әріптестік шарттарының, мүлікті сенімгерлік басқару, жалпыға ортақ пайдаланылатын облыстық немесе аудандық маңызы бар автомобиль жолдарын немесе олардың учаскелерін өтеусіз пайдалану шарттарының негізінде шаруашылық жүргізу немесе жедел басқару құқығында автомобиль жолдарын басқару жөніндегі қызметті жүзеге асыратын жеке және заңды тұлғалар;»;

2) 4-баптың 2-1-тармағы мынадай редакцияда жазылсын:

«2-1. Жалпыға ортақ пайдаланылатын автомобиль жолдары немесе олардың учаскелері Қазақстан Республикасының мемлекеттік-жекешелік әріптестік саласындағы заңнамасына сәйкес мемлекеттік-жекешелік әріптестік жобасын іске асыру үшін берілуі мүмкін.»;

3) 5-бапта:

1-тармақ мынадай редакцияда жазылсын:

«1. Қазақстан Республикасында осы Заңда немесе Қазақстан Республикасының мемлекеттік-жекешелік әріптестік саласындағы заңнамасында белгіленген тәртіппен ақылы автомобиль жолдары (жол учаскелері, көпірлер, өткерме жолдар) салынуы мүмкін. Ақылы автомобиль жолдарының (жол учаскелерінің) салынуы мен пайдаланылуын бақылауды автомобиль жолдары жөніндегі уәкілетті мемлекеттік орган жүзеге асырады.»;

3-тармақ мынадай редакцияда жазылсын:

«3. Ақылы автомобиль жолдары (жол учаскелері) республикалық және жергілікті бюджеттердің қаражаты, Ұлттық оператордың тартқан қаражаты, жеке және заңды тұлғалардың меншікті және (немесе) қарыз қаражаты есебінен немесе мемлекеттік-жекешелік әріптестік шарттарының негізінде салынуы мүмкін.

Жалпыға ортақ пайдаланылатын республикалық маңызы бар автомобиль жолы (жол учаскесі) ақылы қозғалысты ұйымдастыру үшін Қазақстан Республикасының заңнамасында белгіленген тәртіппен Ұлттық операторға немесе автомобиль жолдарын өзге де басқарушыларға сенімгерлік басқаруға беріледі.

Жалпыға ортақ пайдаланылатын республикалық маңызы бар ақылы автомобиль жолымен (жол учаскесімен) жүріп өту үшін ақы автомобиль жолдары жөніндегі уәкілетті мемлекеттік орган айқындайтын тәртіппен және мөлшерлемелер бойынша алынады.»;

5-тармақтың бірінші бөлігі мынадай редакцияда жазылсын:

 «5. Жалпыға ортақ пайдаланылатын халықаралық және республикалық маңызы бар ақылы автомобиль жолдарымен (жол учаскелерімен) жүріп өту үшін ақы алудан түскен ақша, мемлекеттік-жекешелік әріптестік шарты негізінде алынатын ақшаны қоспағанда, Ұлттық оператордың жеке шотында есепке алынады және мыналарға:

1) ақылы автомобиль жолдарын (жол учаскелерін) жөндеуге және күтіп-ұстауға, жүріп өту үшін ақы алудың бағдарламалық-аппараттық кешенін күтіп-ұстауға;

2) жүріп өту үшін ақы алудың бағдарламалық-аппараттық кешенін енгізу және орнату мақсаты үшін тартылған инвестицияларды қайтаруға;

3) автомобиль жолдарында (жол учаскелерінде) ақылы қозғалысты ұйымдастыруға;

4) ақылы автомобиль жолдарын (жол учаскелерін) күтіп-ұстау үшін жол-пайдалану техникасын сатып алуға және оған қызмет көрсетуге байланысты шығыстарды қаржыландыруға бағытталады.»;

4) 5-2-баптың 2-тармағы мынадай редакцияда жазылсын:

«2. Мемлекеттік-жекешелік әріптестік шарты негізінде салынған (реконструкцияланған) және пайдаланылатын ақылы автомобиль жолдарын (жол учаскелерін) пайдаланғаны үшін төлемақыдан осы баптың 1-тармағының 2) тармақшасында көзделген автокөлік құралдары босатылмайды.»;

5) 7-баптың 1-тармағы мынадай редакцияда жазылсын:

«1. Жалпыға ортақ пайдаланылатын автомобиль жолдарын салу,
күтіп-ұстау үшін жер пайдаланушыларға автомобиль жолының санатына қарай белгіленген нормалар негізінде жолға бөлінген белдеу үшін жер және жобалау құжаттамасына сәйкес жол бойындағы белдеу учаскелері беріледі. Мемлекеттік-жекешелік әріптестік жобасын іске асыру үшін немесе Ұлттық операторға сенімгерлік басқаруға берілген автомобиль жолдарын немесе олардың учаскелерін қоса алғанда, жалпыға ортақ пайдаланылатын автомобиль жолдарының қажеттіліктеріне арналған жер Қазақстан Республикасының заңнамасында белгіленген тәртіппен жол органына жерді тұрақты пайдалануға, автомобиль жолдарын салуды, реконструкциялау мен жөндеуді жүзеге асыратын көрсетілетін қызметтерді жеткізушілерге жерді уақытша пайдалануға бөлінеді.»;

6) 12-баптың 2-тармағында:

16) тармақша мынадай редакцияда жазылсын:

«16) автомобиль жолдарының (көпiр өткелдерiнiң) учаскелерін мемлекеттік-жекешелік әріптестік жобасын іске асыру үшін беру жөнiндегі ұсыныстарды, оларды пайдалану тәртібі мен шарттарын, олармен жүрiп өту үшiн мөлшерлемелердің мөлшерiн әзiрлеу;»;

39) тармақша мынадай редакцияда жазылсын:

«39) халықаралық және республикалық маңызы бар автомобиль жолдарының техникалық-экономикалық негіздемелерін әзірлеу, диагностикалау және паспорттау, сондай-ақ Қазақстан Республикасының мемлекеттік сатып алу туралы және мемлекеттік-жекешелік әріптестік саласындағы заңнамасына сәйкес автожол саласының нормативтік-техникалық базасын жетілдіру бойынша жұмыстарды ұйымдастыру;»;

7) 13-баптың 2-тармағының 2) және 2-1) тармақшалары мынадай редакцияда жазылсын:

«2) Қазақстан Республикасының мемлекеттік сатып алу туралы, мемлекеттік-жекешелік әріптестік саласындағы заңнамасына сәйкес жалпыға ортақ пайдаланылатын аудандық маңызы бар автомобиль жолдарын, елдi мекендердiң көшелерiн салу, реконструкциялау, жөндеу және күтiп-ұстау жөніндегі жұмыстарды ұйымдастыру;

2-1) автомобиль жолдарының (көпір өткелдерінің) учаскелерін мемлекеттік-жекешелік әріптестік жобасын іске асыру үшін беру жөніндегі ұсыныстарды, оларды пайдалану тәртібі мен шарттарын, олармен жүріп өту үшін мөлшерлемелердің мөлшерін әзірлеу;»;

8) 17-баптың 1-1-тармағы мынадай редакцияда жазылсын:

«1-1. Мемлекеттік-жекешелік әріптестік шарттарын орындауға байланысты шығындарды өтеу Қазақстан Республикасының мемлекеттік-жекешелік әріптестік саласындағы заңнамасына сәйкес жүзеге асырылады.».

8. «Теміржол көлігі туралы» 2001 жылғы 8 желтоқсандағы Қазақстан Республикасының Заңына:

1) 1-бапта:

1) тармақша мынадай редакцияда жазылсын:

«1) авария – теміржолдарда немесе мемлекеттік-жекешелік әріптестік шарттары бойынша теміржолдарда жылжымалы құрамның соқтығысу, рельстен шығып кету, солардың нәтижесінде адамның денсаулығына ауыр зиян келтірілу және (немесе) жылжымалы құрамның күрделі жөндеу көлемінде зақымдалу жағдайлары;»;

1-2) тармақша мынадай редакцияда жазылсын:

«1-2) апат – теміржолдарда немесе мемлекеттік-жекешелік әріптестік шарттары бойынша теміржолдарда жылжымалы құрамның соқтығысу, рельстен шығып кету, солардың нәтижесінде адамның қаза болу және (немесе) жылжымалы құрамның мүкаммалдан шығарып тасталатын дәрежеге дейін зақымдалу жағдайлары;»;

43-1) тармақша мынадай редакцияда жазылсын:

«43-1) мемлекеттік-жекешелік әріптестік шарттары бойынша темiржолдар – мемлекеттік-жекешелік әріптестік шарттары бойынша, оның ішінде концессия шарттары бойынша салынған және пайдаланылатын және магистральдық темiржол желiсiне енгізілмеген темiржолдар;

43-2) тармақша мынадай редакцияда жазылсын:

43-2) мемлекеттік-жекешелік әріптестік шарттары бойынша темiржол көлiгi объектiлерi – мемлекеттік-жекешелік әріптестік шарттары бойынша салынған және пайдаланылатын және магистральдық темiржол желiсiне енгізілмеген объектiлер;

43-3) тармақша мынадай редакцияда жазылсын:

43-3) мемлекеттік-жекешелік әріптестік шарттары бойынша темiржол көлiгi объектiлерi бар темiржолдардың көрсетілетін қызметтерi – мемлекеттік-жекешелік әріптестік шарттары бойынша салынған және пайдаланылатын, темiржол көлiгi объектiлерi бар темiржолдарды пайдалануға беру және олар бойынша жылжымалы құрамды өткiзудi ұйымдастыру жөнiндегi көрсетілетін қызметтер;

43-4) тармақша мынадай редакцияда жазылсын:

43-4) оқиға – мемлекеттік-жекешелік әріптестік шарттары бойынша теміржол жолдарда немесе теміржол жолдарда поездың соқтығысуы, жылжымалы құрамның түсуі, сондай-ақ жылжымалы құрамның бағдаршамның тыйым салу сигналына өтуі не поездың қабылдау-жөнелту маршрутына кетуі, бірақ апат немесе авария салдары болмайтын жағдайлар;

43-5) тармақша мынадай редакцияда жазылсын:

43-5) оқыс оқиға – теміржолдарда немесе мемлекеттік-жекешелік әріптестік шарттары бойынша теміржолдарда апатқа, аварияға және оқиғаға алып келмеген, тізбесі теміржол көлігіндегі қауіпсіздік қағидаларында айқындалған жол жүрісі қауіпсіздігінің бұзылу жағдайлары;»;

54) тармақша мынадай редакцияда жазылсын:

«54) тасымалдау процесіне қатысушы – тасымалдау бойынша көрсетілетін қызметтерді пайдаланушы, тасымалдаушы, Ұлттық инфрақұрылым операторы, локомотивтік тартқыш операторы, жолаушылар қозғалысындағы локомотивтік тартқыш операторы, вагондар (контейнерлер) операторы, тармақ иеленуші, сондай-ақ мемлекеттік-жекешелік әріптестік шарттары бойынша теміржолдардың иеленушісі;»;

2) 5-баптың 2 және 3-тармақтары мынадай редакцияда жазылсын:

«2. Магистральдық темiржол желiсiне жатпайтын темiржолдар жеке пайдалану объектiлерi бола алады және жеке меншiкте, оның ішінде мемлекеттік-жекешелік әріптестік шарттары негізінде жеке меншікте бола алады.

3. Жекеше әріптеске мемлекеттік-жекешелік әріптестік шарттары бойынша теміржолдарға және теміржол көлігі объектілеріне мемлекеттік-жекешелік әріптестік шарттарының қолданылу мерзіміне иелену және пайдалану құқығы беріледі.

Мемлекеттік-жекешелік әріптестік шарттары бойынша теміржолдар және теміржол көлігі объектілері мемлекеттік-жекешелік әріптестік шарттарының қолданылу мерзімі аяқталғанға дейін магистральдық теміржол желісінің құрамына енгізілмейді.»;

3) 12-баптың 1-тармағы мынадай редакцияда жазылсын:

«1. Ұлттық инфрақұрылым операторының көрсетілетiн қызметтері мен мемлекеттік-жекешелік әріптестік шарттары бойынша теміржол көлігі объектілері бар теміржолдардың көрсетілетін қызметтерінің бағалары Қазақстан Республикасының заңнамасына сәйкес белгiленедi.»;

4) 16-баптың 3-тармағы мынадай редакцияда жазылсын:

«3. Ұлттық инфрақұрылым операторы жекеше әріптеспен мемлекеттік-жекешелік әріптестік шартын іске асыру үшін тараптардың өзара қатынастарын регламенттейтін шарт жасасуға міндетті.»;

5) 18-баптың 2-тармағының 5) тармақшасы мынадай редакцияда жазылсын:

«5) мемлекеттік-жекешелік әріптестік шарттары бойынша теміржолдарға және теміржол көлігі объектілеріне бөлінген жерлер жатады.»;

6) 49-баптың 2-тармағы мынадай редакцияда жазылсын:

«2. Жүк жөнелтушілердің, жүк алушылардың, тармақ иеленушілердің, вагондар (контейнерлер) иеленушілердің кінәсінен орын алған магистральдық, станциялық жолдарда, сондай-ақ мемлекеттік-жекешелік әріптестік шарттары бойынша теміржолдарда тасымалдаудың технологиялық процесінің бұзылуына алып келген вагондардың бос тұрғаны (контейнерлердің кідіртілгені) үшін олар көрсетілген жолдардың иеленушісіне соларда тұрған уақыты үшін төлеген төлемдерін тасымалдаушыға өтеуге міндетті.»;

7) 57-баптың 1-тармағы мынадай редакцияда жазылсын:

«1. Кiрме жолдардың магистральдық және станциялық жолдарға жалғасуы Ұлттық инфрақұрылым операторының немесе мемлекеттік-жекешелік әріптестік жобасын іске асыру кезінде жекеше әріптестің келісімімен жүзеге асырылады.

Ұлттық инфрақұрылым операторы кiрме жолдарды магистральдық және станциялық жолдарға жалғастырудан бас тартқан жағдайда табиғи монополиялар салаларында басшылықты жүзеге асыратын мемлекеттік орган шағымдарды қарауды жүзеге асырады.».

9. «Бағалы қағаздар рыногы туралы» 2003 жылғы 2 шілдедегі Қазақстан Республикасының Заңына:

1) 1-баптың 38) тармақшасы мынадай редакцияда жазылсын:

«38) инфрақұрылымдық облигация – эмитент мiндеттемелерiнiң орындалуы мемлекет пен эмитент арасында жасалған инфрақұрылымдық жобаны iске асыру жөнiндегi мемлекеттік-жекешелік әріптестік шарты шеңберiнде мемлекет кепiлгерлiгiмен қамтамасыз етiлген, мемлекетке берiлетiн объект құнына сәйкес сомадағы облигация;»;

2) 18-1-баптың 3-тармағы мынадай редакцияда жазылсын:

«3. Инфрақұрылымдық облигациялардың айналысы мерзiмi iшiнде мемлекеттік-жекешелік әріптестік шартының талаптарын облигациялар ұстаушылардың құқықтары мен мүдделерiн кемсiтуге алып келетіндей етiп өзгертуге жол берiлмейдi не инфрақұрылымдық облигацияларды ұстаушылардың барлығының немесе олардың өкілдерінің келісімімен жол беріледі.».

10. «Электр энергетикасы туралы» 2004 жылғы 9 шілдедегі Қазақстан Республикасының Заңына:

1) 9-бапта:

2 -тармақ мынадай редакцияда жазылсын:

«2. Электр станцияларын, электр беру желілері мен қосалқы станцияларды жобалау және салу, сондай-ақ оларды пайдалану мемлекеттік-жекешелік әріптестік шарттары негізінде жүзеге асырылуы мүмкін.»;

3 және 4-тармақтар мынадай редакцияда жазылсын:

«3. Мемлекеттік-жекешелік әріптестік шарттары негізінде салынған, кернеуі 220 киловольт және одан жоғары өңіраралық және (немесе) мемлекетаралық электр беру желілері, кіші станциялар мен тарату құрылғылары жұмыс істеп тұрған кезеңінде жекеше әріптестің уақытша иеленуінде және пайдалануында болады және құрылған кезінен бастап республикалық меншікке беріледі.

4. Мемлекеттік-жекешелік әріптестік шарттары негізінде салынған, кернеуі 220 киловольт және одан жоғары өңіраралық және (немесе) мемлекетаралық электр беру желілерін, кіші станцияларды, тарату құрылғыларын орталықтандырылған жедел-диспетчерлік басқаруды, сондай-ақ пайдалануды жүйелік оператор шарттар негізінде жүзеге асырады.».

11. «Қазақстан Республикасының қорғанысы және Қарулы Күштері туралы» 2005 жылғы 7 қаңтардағы Қазақстан Республикасының Заңына:

1) 7-баптың 24-2) тармақшасы мынадай редакцияда жазылсын:

«24-2) Қазақстан Республикасының Президентімен келісу бойынша мемлекеттік-жекешелік әріптестік шарттары бойынша иеліктен шығарылатын қорғаныс объектілерінің тізбесін бекітеді;»;

2) 15-баптың 1-тармағы мынадай редакцияда жазылсын:

«1. Пайдаланылмайтын әскери мүлікті және мемлекеттік-жекешелік әріптестік шарттары бойынша жекеше әріптеске шығындарды өтеу шеңберінде беруге жататын қорғаныс объектілерін қоспағанда, мемлекеттік меншік болып табылатын, экономика салаларының ұйымдарына жедел басқару, шаруашылық жүргізу құқығымен бекітіліп берілген және қорғаныс мұқтажын қамтамасыз етуге және жұмылдыру тапсырмаларын орындауға арналған объектілер мен мүлік иеліктен шығаруға жатпайды.»;

3) 15-1-баптың 2 және 3-тармақтары мынадай редакцияда жазылсын:

«2. Қорғаныс объектілері мемлекеттік-жекешелік әріптестік шарты бойынша шығындарды өтеу мақсатында жекеше әріптеске иеліктен шығарылуы мүмкін.

3. Осы баптың 2-тармағына сәйкес иеліктен шығарылатын қорғаныс объектілерінің инвестициялық шығындары мен құны өтемақысының жиынтық көлемі жекеше әріптестің инвестициялық шығындарының көлемінен аспауға тиіс.

Мемлекеттік-жекешелік әріптестік шарттары бойынша иеліктен шығарылатын қорғаныс объектілері Қазақстан Республикасының бағалау қызметі туралы заңнамасында айқындалған тәртіппен бағалауға жатады.»;

4) 22-баптың 2-тармағының 26-26), 26-27) және 26-28) тармақшалары мынадай редакцияда жазылсын:

«26-26) қорғаныс объектілерін салу, реконструкциялау және пайдалану үшін мемлекеттік-жекешелік әріптестік шарттары бойынша жер учаскесін уақытша өтеусіз пайдалануға беру қағидаларын әзірлейді және бекітеді;

26-27) мемлекеттік-жекешелік әріптестік шарттары бойынша жекеше әріптеске шығындарды өтеу үшін қорғаныс объектілерін иеліктен шығару қағидаларын әзірлейді және бекітеді;

26-28) мемлекеттік-жекешелік әріптестік шарттары бойынша иеліктен шығарылатын қорғаныс объектілерінің тізбесін әзірлейді;».

12. «Жобалық қаржыландыру және секьюритилендіру туралы» 2006 жылғы 20 ақпандағы Қазақстан Республикасының Заңына:

6-8-баптың 1 және 2-тармақтары мынадай редакцияда жазылсын:

«1. Мемлекет «Мемлекеттік-жекешелік әріптестік туралы» Қазақстан Республикасының Заңында белгіленген тәртіппен және шарттарда тапсырыс беруші ретінде жобалық қаржыландыруға қатысады.

2. Базалық шарт бойынша орындаушыны таңдау Қазақстан Республикасының мемлекеттік-жекешелік әріптестік саласындағы заңнамасына сәйкес конкурстық негізде жүзеге асырылады.».

13. «Білім туралы» 2007 жылғы 27 шілдедегі Қазақстан Республикасының Заңына:

1) 1-баптың 10-1) тармақшасы алып тасталсын;

2) 6-баптың 2-тармағының 6-1) тармақшасы алып тасталсын.

14. «Атқарушылық iс жүргiзу және сот орындаушыларының мәртебесi туралы» 2010 жылғы 2 сәуірдегі Қазақстан Республикасының Заңына:

1) 58-баптың 2-тармағының 7) тармақшасы мынадай редакцияда жазылсын:

«7) Қазақстан Республикасының мемлекеттік-жекешелік әріптестік саласындағы заңнамасына сәйкес инвестициялық шығындардың өтемақысын есепке жатқызуға арналған банктік шоттардағы ақшаға өндіріп алуды қолдануға жол берілмейді.

Осы тармақшаның ережесі Қазақстан Республикасы Азаматтық кодексінің 742-бабының 2-тармағында көзделген кезектілікке сәйкес бірінші, екінші және үшінші кезектерге жататын талаптар бойынша ақшаны алып қоюға қолданылмайды;»;

2) 62-баптың 3-тармағының 8) тармақшасы мынадай редакцияда жазылсын:

«8) Қазақстан Республикасының мемлекеттік-жекешелік әріптестік саласындағы заңнамасына сәйкес инвестициялық шығындардың өтемақысын есепке жатқызуға арналған банктік шоттардағы ақшаға.

Осы тармақшаның ережесі Қазақстан Республикасы Азаматтық кодексінің 742-бабының 2-тармағында көзделген кезектілікке сәйкес бірінші, екінші және үшінші кезектерге жататын талаптар бойынша ақшаны алып қоюға қолданылмайды;»;

3) 98-баптың 19-1) тармақшасы мынадай редакцияда жазылсын:

«19-1) Қазақстан Республикасының мемлекеттік-жекешелік әріптестік саласындағы заңнамасына сәйкес инвестициялық шығындардың өтемақысын есепке жатқызуға арналған банктік шоттардағы ақшадан;».

15. «Мемлекеттік мүлік туралы» 2011 жылғы 1 наурыздағы Қазақстан Республикасының Заңына:

1) 14-бапта:

мынадай мазмұндағы 26-6) тармақшамен толықтырылсын:

«26-6) мемлекеттік мүлік тізілімінде мемлекет бақылайтын акционерлік қоғамдар мен жауапкершілігі шектеулі серіктестіктер, оның ішінде акционері мемлекет болып табылатын ұлттық басқарушы холдингтер, ұлттық холдингтер, ұлттық компаниялар бөлінісінде сыртқы және ішкі қарыз алу құрылымы туралы мәліметтерді есепке алуды және бақылауды қамтамасыз етеді;»;

2) 72-баптың 3-тармағы мынадай редакцияда жазылсын:

«3. Стратегиялық объектілерді және жекешелендіруге жатпайтын мемлекеттік мүлікті немесе мемлекетке ғана тиесілі болуы мүмкін мүлікті пайдалануға беруге мемлекеттік-жекешелік әріптестік шарты, мүлікті сенімгерлік басқару шарты және Қазақстан Республикасының заңдарында тікелей көзделген өзге де шарттар бойынша жол беріледі.»;

3) 79-бап мынадай редакцияда жазылсын:

«79-бап. Мемлекеттік мүлікті мемлекеттік-жекешелік әріптестік шарты бойынша беру

Мемлекеттік мүлікті мемлекеттік-жекешелік әріптестік шарты бойынша беру мемлекеттік-жекешелік әріптестік саласындағы заңнамаға сәйкес жүзеге асырылады.

Қазақстан Республикасының заңдарында көзделген жағдайларда мемлекеттік-жекешелік әріптестік объектісі оған функционалдық қызмет көрсетуді жүзеге асыру үшін операторға өтеусіз пайдалануға конкурссыз берілуі мүмкін.»;

4) 120-1-бап мынадай редакцияда жазылсын:

«120-1-бап. Қорғаныс объектілерін мемлекеттік-жекешелік әріптестік шарттары бойынша иеліктен шығару

Қорғаныс объектілерін мемлекеттік-жекешелік әріптестік шарттары бойынша иеліктен шығару «Қазақстан Республикасының қорғанысы және Қарулы Күштері туралы» Қазақстан Республикасының Заңына сәйкес жүзеге асырылады.»;

5) 184-баптың 8-тармағының екінші абзацы мынадай редакцияда жазылсын:

«Акционері мемлекет болып табылатын ұлттық басқарушы холдингтердің, ұлттық холдингтердің, ұлттық компаниялардың іс-шаралар жоспарларын әзірлеуге, нәтижелі және іске асырудың тиімділігіне, сондай-ақ олардың орындалуы туралы есептің уақтылы және дұрыс ұсынылуына Қазақстан Республикасының заңдарына сәйкес Ұлттық басқарушы холдингтердің, ұлттық холдингтердің, ұлттық компаниялардың атқарушы органдары жауапты болады.»;

6) 185-баптың 4-тармағы мынадай редакцияда жазылсын:

«Мемлекет бақылайтын акционерлік қоғамдар мен жауапкершілігі шектеулі серіктестіктердің даму жоспарларын әзірлеуге, нәтижелілігі мен іске асырылу тиімділігіне, сондай-ақ олардың орындалуы туралы есептің уақтылы және дұрыс ұсынылуына Қазақстан Республикасының заңдарына сәйкес мемлекет бақылайтын акционерлік қоғамдар мен жауапкершілігі шектеулі серіктестіктердің атқарушы органдары жауапты болады.»;

7) 198-баптың 7-тармағының 3) тармақшасы мынадай редакцияда жазылсын:

«3) мемлекеттік мүлік құрамына кіретін, оның ішінде сенімгерлік басқарудағы, жалдаудағы не мемлекеттік-жекешелік әріптестік шарты бойынша берілген мүліктің барлық түрлері болып табылады.»;

8) 213-баптың 3-тармағындағы «Білім беру инфрақұрылымын қолдау қорына» деген сөздер «Арнаулы мемлекеттік қорға» деген сөздермен ауыстырылсын;

9) 215-бапта:

1-тармақтағы «Білім беру инфрақұрылымын қолдау қорына» деген сөздер «Арнаулы мемлекеттік қорға» деген сөздермен ауыстырылсын;

3-тармақтағы «Білім беру инфрақұрылымын қолдау қорына» деген сөздер «Арнаулы мемлекеттік қорға» деген сөздермен ауыстырылсын.

16. «Оңалту және банкроттық туралы» 2014 жылғы 7 наурыздағы Қазақстан Республикасының Заңына:

96-баптың 4-тармағының 4) тармақшасы мынадай редакцияда жазылсын:

«4) мемлекеттік-жекешелік әріптестік объектiсiнiң құрамына кiретiн мүлiк;».

17. «Инновациялық технологиялар паркі» инновациялық кластері туралы» 2014 жылғы 10 маусымдағы Қазақстан Республикасының Заңына:

10-бапта:

1-тармақтың 4-1) тармақшасы алып тасталсын;

3-1-тармақтың 1) және 2) тармақшалары алып тасталсын.

18. «Мемлекеттік-жекешелік әріптестік туралы» 2015 жылғы 31 қазандағы Қазақстан Республикасының Заңына:

1) 1-бапта:

3) тармақша мынадай редакцияда жазылсын:

«3) конкурсты не тікелей келіссөздерді ұйымдастырушы – осы Заңда белгіленген құзыретіне сәйкес жекеше әріптесті айқындау бойынша конкурсты не тікелей келіссөздерді ұйымдастыруды және өткізуді жүзеге асыратын мемлекеттік орган;»;

мынадай мазмұндағы 3-1) тармақшамен толықтырылсын:

«3-1) концессиялық шарт (концессия) – бұл мемлекеттік әріптес (концедент) пен жекеше әріптес (концессионер) арасында жасалған және концессионердің осы мемлекеттік-жекешелік әріптестік жобасын іске асыру шеңберінде тауарларды, жұмыстарды және көрсетілетін қызметтерді ұсынғаны үшін тұтынушылардан ақы алуын көздейтін мемлекеттік-жекешелік әріптестік шарты (тұтынушылардан алынатын төлем). Осы Заңның жекеше әріптеспен, мемлекеттік әріптеспен және/немесе мемлекеттік-жекешелік әріптестік шартымен байланысты қатынастарды реттейтін ережелері, егер осы Заңда өзгелер тікелей көзделмесе, тиісінше концессионерге, концедентке және концессиялық шартқа қолданылады.»;

5) тармақша мынадай редакцияда жазылсын:

«5) мемлекеттік әріптес – Қазақстан Республикасының атынан мемлекеттік-жекешелік әріптестік шартын жасасқан, мемлекеттік-жекешелік әріптестік саласындағы мемлекеттік саясатты іске асыру бөлігінде өкілеттігі бар бір немесе бірнеше мемлекеттік орган немесе мемлекеттік мекемелер, мемлекеттік кәсіпорындар және жарғылық капиталға қатысу үлестерінің немесе дауыс беретін акцияларының елу және одан көп пайызы мемлекетке тікелей немесе жанама түрде тиесілі жауапкершілігі шектеулі серіктестіктер, акционерлік қоғамдар;»;

мынадай мазмұндағы 13-1) және 13-2) тармақшалармен толықтырылсын:

«13-1) мемлекеттік-жекешелік әріптестік объектісін құру – мемлекеттік-жекешелік әріптестік шартында көзделген материалдық емес және материалдық активтерді құру, оның ішінде жаңа объектілерді жобалау, салу және/немесе қазіргі бар объектілерді (ғимараттарды, құрылысжайларды және олардың кешендерін, коммуникацияларды) өзгерту (кеңейту, жаңғырту, техникалық қайта жарақтандыру, реконструкциялау, күрделі жөндеу), олармен байланысты технологиялық және инженерлік жабдықтарды монтаждау (бөлшектеу) жолымен құру жөніндегі қызмет;

13-2) мемлекеттік-жекешелік әріптестік объектісін пайдалану – мемлекеттік-жекешелік әріптестік шартында көзделген оператордың немесе үшінші тұлғалардың мемлекеттік-жекешелік әріптестік шартына сәйкес мемлекеттік-жекешелік әріптестік объектісін мақсатқа сай пайдалануға дайындығын қамтамасыз етуді қоса алғанда, тауарларды, жұмыстарды, көрсетілетін қызметтерді өндірумен және оларды тұтынушыларға берумен немесе мемлекеттік-жекешелік әріптестік объектісіне техникалық және/немесе сервистік қызмет көрсетумен мемлекеттік-жекешелік әріптестік объектісін мақсатқа сай пайдалану жөніндегі қызмет;»;

16) және 17) тармақшалар мынадай редакцияда жазылсын:

«16) мемлекеттік-жекешелік әріптестік шарты – мемлекеттік-жекешелік әріптестік объектісін құру және пайдалану жолымен бір немесе бірнеше әлеуметтік-экономикалық міндеттерді шешу мақсатында мемлекеттік-жекешелік әріптестік шарты тараптарының құқықтарын, міндеттері мен жауапкершілігін белгілейтін жазбаша келісім;

17) оператор – мемлекеттік-жекешелік әріптестік жобасын іске асыру шеңберінде мемлекеттік-жекешелік әріптестік объектісін оның нысаналы мақсатына сәйкес жеке әріптеспен бірлесіп пайдалануды жүзеге асыратын, жекеше әріптес болып табылмайтын заңды тұлға;»;

18) және 19) тармақшалар алып тасталсын;

 мынадай мазмұндағы 21) және 22) тармақшалармен толықтырылсын:

«21) мемлекеттік қазынашылық – бюджетті атқару саласындағы басшылықты жүзеге асыратын, бюджетті қазынашылық атқару жөніндегі уәкілетті органның функциялары жүктелген орталық атқарушы органның ведомствосы;

22) мемлекеттік қазынашылық органдары – мемлекеттік қазынашылықтың аумақтық бөлімшелері.»;

2) 2-баптың 4-тармағы мынадай редакцияда жазылсын:

«4. Мемлекеттік-жекешелік әріптестік жобалары бойынша мемлекеттік қолдау шараларын ұсынуды қамтамасыз ету шеңберінде жекеше әріптесті айқындау, мемлекеттік-жекешелік әріптестік шартын жасасу, орындау және тоқтату, сондай-ақ тауарлардың, жұмыстар мен көрсетілетін қызметтердің белгілі бір көлемін мемлекеттің тұтыну рәсімдері «Мемлекеттік сатып алу туралы» Қазақстан Республикасы Заңының нормалары қолданылмастан, осы Заңға және мемлекеттік-жекешелік әріптестікті регламенттейтін өзге де нормативтік құқықтық актілерге сәйкес жүзеге асырылады.»;

3) 3-баптың 2-тармағының 5) тармақшасы мынадай редакцияда жазылсын:

«5) халық үшін құндылық қағидаты – мемлекеттік-жекешелік әріптестік жобасын іске асыру шеңберінде әлеуметтік инфрақұрылымды және халықтың тыныс-тіршілігін қамтамасыз ету жүйелерін дамытуды қамтамасыз ету, тауарлардың, жұмыстар мен көрсетілетін қызметтердің қолжетімділік деңгейін және сапасын арттыру;»;

4) 4-бапта:

2) тармақша мынадай редакцияда жазылсын:

«2) мемлекеттік-жекешелік әріптестік жобасын іске асырудың ұзақ мерзімді кезеңі (мемлекеттік-жекешелік әріптестік жобасының ерекшеліктеріне қарай бес жылдан отыз жылға дейін);»;

5) тармақша мынадай редакцияда жазылсын:

«5) мемлекеттік-жекешелік әріптестік жобасын іске асыру үшін жекеше әріптестің инвестицияларды жүзеге асыруы, бұл ретте жекеше әріптестің меншікті қаражатының үлесі мемлекеттік-жекешелік әріптестік жобасы бойынша инвестициялардың жалпы сомасының кемінде он пайызын құрауға тиіс.»;

5) 5-баптың 2-тармағы мынадай редакцияда жазылсын:

«2. Оператор да мемлекеттік-жекешелік әріптестік шартының тарапы бола алады.»;

6) 7-бап мынадай редакцияда жазылсын:

«7-бап. Мемлекеттік-жекешелік әріптестікті жүзеге асыру тәсілдері

1. Мемлекеттік-жекешелік әріптестік жүзеге асырылу тәсілі бойынша институционалдық және келісімшарттық болып бөлінеді.

2. Институционалдық мемлекеттік-жекешелік әріптестікті мемлекеттік-жекешелік әріптестік шартына сәйкес мемлекеттік-жекешелік әріптестік компаниясы іске асырады.

3. Осы баптың 2-тармағында көзделмеген өзге жағдайларда мемлекеттік-жекешелік әріптестік келісімшарттық мемлекеттік-жекешелік әріптестік тәсілі бойынша жүзеге асырылады.

Келісімшарттық мемлекеттiк-жекешелiк әрiптестiк мемлекеттiк-жекешелiк әрiптестiк шартын, оның ішінде мынадай түрлерін:

1) концессиялық шарт;

2) сервистік келісімшарт жасасу және оны жүзеге асыру арқылы іске асырылады.

Мемлекеттік-жекешелік әріптестік шарттары міндеттемелердің жекелеген түрлерін, оның ішінде сенімгерлік басқаруды, мүліктік жалдауды (жалға алуды), мердігерлікті, қызметтер көрсетуді қамтуы мүмкін.

Мемлекеттік-жекешелік әріптестік шарттары мемлекеттік-жекешелік әріптестік объектісін құру және пайдалану, өндірілген тауарларды, жұмыстар мен көрсетілетін қызметтерді өткізу, өндірілген тауарларды кәдеге жарату, сондай-ақ жобаны іске асыру аяқталғаннан кейін мемлекеттік-жекешелік әріптестік объектісін кейіннен кәдеге жарату бойынша жұмыстардың толық циклін қамтуы мүмкін.

4. Мемлекеттік-жекешелік әріптестікті іске асыру үшін салаларды (аяны) дамыту тұжырымдамаларында, ұлттық жобаларда мемлекеттік-жекешелік әріптестік жобаларының базалық параметрлері, оның ішінде мақсаттары мен міндеттері, бюджет қаражаты есебінен болжанатын төлемдер, мемлекеттік қолдау шаралары көзделуі мүмкін.»;

7) 8-баптың 2-тармағының 1) тармақшасы мынадай редакцияда жазылсын:

«1) мемлекеттік-жекешелік әріптестік объектісіне меншік құқығына (республикалық немесе коммуналдық) байланысты республикалық немесе жергілікті меншік түрі бойынша; не»;

8) 9-бапта:

2-2-тармақ мынадай редакцияда жазылсын:

«2-2. Сервистік келісімшарттарда инвестициялық шығындарды өтеу және (немесе) қоса қаржыландыру көзделмейді.»;

4-тармақ мынадай редакцияда жазылсын:

«4. Мемлекеттік-жекешелік әріптестік жобасы бойынша инвестициялық шығындардың өтемақысын төлеу мемлекеттік-жекешелік әріптестік объектісі пайдалануға берілгеннен кейін мемлекеттік-жекешелік әріптестік шартына сәйкес кемінде бес жылды құрайтын мерзім ішінде тең үлестермен жүзеге асырылады.

Бұл ретте инвестициялық шығындардың өтемақысын төлеудің жалпы мерзімін қысқартпай және осы Заңның 49-бабы 2-тармағының шарттары сақталған кезде инвестициялық шығындардың өтемақысын төлеудің біркелкілігі сақтала отырып, мемлекеттік-жекешелік әріптестік объектісін мерзімінен бұрын пайдалануға беру жағдайларын қоспағанда, мемлекеттік-жекешелік әріптестік шартында белгіленген инвестициялық шығындардың өтемақысын төлеу мерзімдерін неғұрлым ерте кезеңдерге ауыстыруға тыйым салынады.»;

9) 10-бапта:

1) тармақша мынадай редакцияда жазылсын:

«1) мыналарды:

мемлекеттік бастаманы іске асыру шеңберінде – инвестициялық ұсынысты және конкурстық (аукциондық) құжаттаманы әзірлеуді немесе үлгілік конкурстық құжаттама негізінде конкурстық құжаттаманы бекітуді;

жекеше бастаманы іске асыру шеңберінде – осы Заңда белгіленген тәртіппен тиісті саланың орталық уәкілетті мемлекеттік органы немесе жергілікті атқарушы орган қалыптастырған және жариялаған тізбеге енгізілген қажеттіліктермен айқындалатын әлеуметтік-экономикалық міндеттерді шешуге бағытталған жобалар бойынша конкурстық (аукциондық) құжаттаманың ақпараттық парағын әзірлеуді; немесе

жекеше әріптесті айқындау бойынша тікелей келіссөздер жүргізудің жекеше бастамасы шеңберінде – бизнес-жоспар әзірлеуді қоса алғанда, жоспарлау;»;

мынадай мазмұндағы 3, 4, 5 және 6-тармақтармен толықтырылсын:

«3. Іске асырылу кезеңі мемлекеттік-жекешелік әріптестік жобасын іске асыру мониторингі бойынша, сондай-ақ есепті жыл ішінде аяқталған немесе тоқтатылған мемлекеттік-жекешелік әріптестік жобалары бойынша ақпаратты тапсыру күніне күнтізбелік бір жылдан асатын барлық іске асырылатын мемлекеттік-жекешелік әріптестік жобалары бойынша бағалау жүргізіледі.

4. Мемлекеттік-жекешелік әріптестік жобаларын басқару сапасын жақсарту жөніндегі ұсынымдарды қамтитын есеп мемлекеттік-жекешелік әріптестік жобаларының іске асырылуын бағалау нәтижесі болып табылады.

5. Мемлекеттік-жекешелік әріптестік жобаларының іске асырылуын бағалау нәтижелерін Мемлекеттік-жекешелік әріптестікті дамыту орталығы бюджеттік саясат жөніндегі орталық уәкілетті органға жібереді.

6. Бюджеттік саясат жөніндегі орталық уәкілетті орган Мемлекеттік-жекешелік әріптестікті дамыту орталығының есебі келіп түскен кезден бастап мынадай мүдделі тараптарға:

мемлекеттік мүлікті басқару жөніндегі уәкілетті органға;

коммуналдық меншікке жататын мемлекеттік-жекешелік әріптестік объектілері бойынша облыстардың, республикалық маңызы бар қалалардың және астананың жергілікті атқарушы органдарына;

салалық орталық мемлекеттік органдарға;

республикалық мемлекеттік-жекешелік әріптестік жобалары бойынша –бюджетті атқару жөніндегі орталық уәкілетті органға жібереді.»;

10) 11-бапта:

1-тармақ мынадай редакцияда жазылсын:

«1. Жекеше әріптес қажет болған кезде мемлекеттік-жекешелік әріптестік шартында белгіленген тәртіппен инвестициялық немесе операциялық кезеңде белгілі бір жұмыс көлемін орындау үшін мемлекеттік-жекешелік әріптестік жобасының бір немесе бірнеше операторын айқындауға құқылы.»;

3-тармақ мынадай редакцияда жазылсын:

«3. Мемлекеттік-жекешелік әріптестік объектісін нысаналы мақсатына сай пайдалануды (функционалдық пайдалану) мемлекеттік-жекешелік әріптестік шартының тарапы болып табылатын немесе мемлекеттік-жекешелік әріптестік шартында айқындалған тәртіппен және талаптарда мемлекеттік әріптес, жекеше әріптес және оператор арасында жасалған пайдалану шарты негізінде әрекет ететін оператор жүзеге асыра алады.

Функционалдық пайдалану операторға ішінара немесе толық берілген жағдайда жекеше әріптес мемлекеттік-жекешелік әріптестік объектісінің пайдалануға қолжетімділігі мен дайындығын (техникалық және/немесе сервистік қызмет көрсету және/немесе инфрақұрылымды басқару) қамтамасыз етеді.»;

11) 13-баптың 2-тармағы мынадай редакцияда жазылсын:

«2. Жекеше әріптес мемлекеттік әріптеспен келісу бойынша мемлекеттік-жекешелік әріптестік объектісін пайдалану тәртібін белгілейді және оның сақталуын қамтамасыз етеді. Егер мемлекеттік-жекешелік әріптестік объектісін пайдалануды оператор жүзеге асырған жағдайда пайдалану тәртібі мемлекеттік-жекешелік әріптестік шартында немесе болған жағдайда пайдалану шартында айқындалады.»;

12) 15-бап мынадай мазмұндағы 1-1-тармақпен толықтырылсын:

«1-1. Орталық мемлекеттік және жергілікті атқарушы органдардың бірінші басшылары мемлекеттік-жекешелік әріптестік жобалары бойынша мемлекеттік міндеттемелерді орындау мақсатында құрылымдық бөлімшелерді жалпы үйлестіруді қамтамасыз етеді.»;

13) 17-бапта:

1-тармақтың 2) және 6) тармақшалары алып тасталсын;

мынадай мазмұндағы 3 және 4-тармақтармен толықтырылсын:

«3. Мемлекеттік-жекешелік әріптестік жобалары бойынша мемлекеттік міндеттемелер тиісті бюджет комиссиясының шешіміне, сондай-ақ Қазақстан Республикасы Үкіметінің ерекше маңызы бар жобалар бойынша қаулысына немесе мемлекеттік-жекешелік әріптестіктің әрбір жеке жобасы бойынша мәслихаттың шешіміне сәйкес шартта белгіленген сомалар мен мерзімдер шегінде ғана тіркелуге тиіс.

4. Мемлекеттік-жекешелік әріптестік жобалары бойынша мемлекеттік міндеттемелерді орындау тәртібін, оның ішінде мемлекеттік-жекешелік әріптестік жобалары бойынша инвестициялық шығындардың өтемақысын, мемлекеттік-жекешелік әріптестік жобалары бойынша операциялық шығындардың өтемақысын, мемлекеттік меншіктегі мемлекеттік-жекешелік әріптестік объектісін басқаруды жүзеге асырғаны үшін сыйақы беруді, қоса қаржыландыруды, мемлекеттік-жекешелік әріптестік жобасын іске асыру барысында өндірілетін тауарлардың, жұмыстар мен көрсетілетін қызметтердің белгілі бір көлемін мемлекеттің тұтынуына кепілдік беруді, сондай-ақ мемлекеттік-жекешелік әріптестік объектісін пайдаланғаны үшін жалдау ақысын және қолжетімділік үшін төлемді бюджет саясаты жөніндегі орталық уәкілетті органмен келісу бойынша бюджетті атқару жөніндегі орталық уәкілетті орган айқындайды.»;

14) 20-бапта:

баптың атауы мынадай редакцияда жазылсын:

«20-бап. Бюджеттік саясат жөніндегі орталық уәкілетті органның мемлекеттік-жекешелік әріптестік саласындағы құзыреті»;

бірінші абзац мынадай редакцияда жазылсын:

«Бюджеттік саясат жөніндегі орталық уәкілетті орган:»;

7-1) тармақша мынадай редакцияда жазылсын:

«7-1) тиісті саланың құзыретті мемлекеттік органы әзірлеген саланы (аяны), ұлттық жобаларды дамыту тұжырымдамалары шеңберінде жекеше әріптесті айқындау және мемлекеттік-жекешелік әріптестік шартын жасасу тәртібін келіседі;»;

15) 21-баптың 6) тармақшасы алып тасталсын;

16) мынадай мазмұндағы 21-1-баппен толықтырылсын:

«21-1-бап. Мемлекеттік қазынашылықтың және мемлекеттік қазынашылық органдарының мемлекеттік-жекешелік әріптестік саласындағы құзыреті

Мемлекеттік қазынашылық және мемлекеттік қазынашылық органдары:

1) мемлекеттік-жекешелік әріптестік шарттары бойынша мемлекеттің қаржылық міндеттемелерін қабылдауды және олардың орындалуын есепке алуды жүзеге асырады;

2) мемлекеттік-жекешелік әріптестік жобалары бойынша қабылданған мемлекеттік міндеттемелер туралы есептерді қалыптастырады және оларды бюджетті атқару жөніндегі орталық уәкілетті органға жібереді;

3) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де функцияларды жүзеге асырады.»;

17) 23-бапта:

3) тармақша мынадай редакцияда жазылсын:

«3) республикалық мемлекеттік-жекешелік әріптестік жобаларына қатысты жекеше әріптесті айқындау жөніндегі конкурс және тікелей келіссөздер ұйымдастыруды жүзеге асырады, оның ішінде қажет болған кезде конкурстық құжаттаманы әзірлеу үшін білікті заңды тұлғаларды тартады;»;

10) тармақша мынадай редакцияда жазылсын:

«10) бюджеттік саясат жөніндегі орталық уәкілетті орган бекітетін қағидаларға сәйкес жекеше әріптесті айқындау жөніндегі тікелей келіссөздер кезінде республикалық мемлекеттік-жекешелік әріптестік жобасының, мемлекеттік-жекешелік әріптестік жобасына бизнес-жоспардың конкурстық (аукциондық) құжаттамасына салалық қорытынды дайындауды жүзеге асырады;»;

18) 25-бапта:

2) тармақша мынадай редакцияда жазылсын:

«2) мемлекеттік-жекешелік әріптестік шарттарын жасасу кезінде тиісті өңір халқының әлеуметтік-экономикалық және экологиялық мүдделерінің сақталуына байланысты мәселелерді шешу үшін республикалық мемлекеттік-жекешелік әріптестік жобаларына қатысты конкурсты не тікелей келіссөздерді ұйымдастырушыға ұсыныстар енгізеді;»;

4) тармақша мынадай редакцияда жазылсын:

«4) жергілікті мемлекеттік-жекешелік әріптестік жобаларына қатысты конкурсты не тікелей келіссөздерді ұйымдастырушылар бола алады, оның ішінде қажет болған кезде конкурстық құжаттаманы әзірлеу үшін білікті заңды тұлғаларды тартады;»;

29-баптың 2) тармақшасы мынадай редакцияда жазылсын:

«2) мемлекеттік-жекешелік әріптестік объектілерін құру және (немесе) пайдалану;»;

19) 30-бапта:

мынадай мазмұндағы 5-1) тармақшамен толықтырылсын:

«5-1) мемлекеттік-жекешелік әріптестік жобаларын қаржыландыру;»;

8) және 9) тармақшалар мынадай редакцияда жазылсын:

«8) мемлекеттік-жекешелік әріптестік жобасын іске асыру шеңберінде өндірілген тауарлардың, жұмыстар мен көрсетілетін қызметтердің экспортын ілгерілету;

9) мемлекеттік-жекешелік әріптестік объектілерін құруға және/немесе пайдалануға қатысу;»;

20) 31-бап мынадай редакцияда жазылсын:

«31-бап. Жекеше әріптесті айқындау

«1. Жекеше әріптесті айқындау мынадай:

1) конкурс;

2) тікелей келіссөздер;

3) аукцион тәсілдермен іске асырылады.

2. Жекеше әріптесті айқындау жөніндегі конкурс ашық немесе жабық болуы мүмкін.

Ашық конкурсқа қатысуға әлеуетті жекеше әріптестердің шектеусіз тобы жіберіледі.

Әлеуетті жекеше әріптестердің шектеулі тізбесі қатысуға жіберілетін жабық конкурс Қазақстан Республикасы Үкіметінің шешімі бойынша өткізілуі мүмкін.

3. Заңда көзделген жағдайларда және тәртіппен жекеше әріптесті айқындау жөніндегі конкурс бір кезеңдік немесе екі кезеңдік рәсімді пайдалана отырып өткізілуі мүмкін.»;

4. Жекеше әріптесті айқындау жөніндегі конкурс аукцион нысанында өткізілуі мүмкін. Егер заңда өзгеше көзделмесе, осы Заңда көзделген конкурсты реттеу бөлігіндегі ережелер аукционға қатысты бірдей дәрежеде қолданылады.

5. Егер салаларды (аяны) дамыту тұжырымдамалары, ұлттық жобалар шеңберінде жоспарланатын мемлекеттік-жекешелік әріптестік жобаларында:

1) мемлекеттік-жекешелік әріптестік жобаларының базалық параметрлері, оның ішінде мақсаттары мен міндеттері, бюджет қаражаты есебінен болжанатын төлемдер, мемлекеттік қолдау шаралары;

2) экономиканың жекелеген салалары (аясы) бойынша жекеше әріптесті айқындаудың және мемлекеттік-жекешелік әріптестік шартын жасасудың өзгеше тәртібін қолдануға нұсқау көзделсе, оларға осы баптың ережелері қолданылмайды.

Осы тармаққа сәйкес жоспарланатын МЖӘ жобалары бойынша жекеше әріптесті айқындау үлгілік конкурстық құжаттаманы пайдалана отырып, бюджеттік саясат жөніндегі орталық уәкілетті органмен бірлесіп және тиісті саланың орталық атқарушы органы бекіткен тәртіпке сәйкес жүзеге асырылады.»;

21) 32-бапта:

1-тармақтың 8) тармақшасы алып тасталсын;

1-1-тармақтың 2) тармақшасы алып тасталсын;

3-тармақ мынадай редакцияда жазылсын:

«3. Конкурсты ұйымдастырушы әлеуетті жекеше әріптеске осы Заңда немесе Қазақстан Республикасының заңдарында көзделмеген біліктілік талаптарын қоюға құқылы емес. Әлеуетті жекеше әріптес біліктілік талаптарына қатысты емес ақпаратты ұсынбауға құқылы.»;

22) 35-бапта:

1 және 2-тармақтар мынадай редакцияда жазылсын:

«1. Жекеше әріптесті айқындау жөніндегі конкурс бюджеттік саясат жөніндегі орталық уәкілетті орган айқындайтын тәртіппен жүзеге асырылады.

2. Конкурсты ұйымдастырушы жекеше әріптесті айқындау үшін конкурстық комиссия құрады.»;

мынадай мазмұндағы 4, 5, 6 және 7-тармақтармен толықтырылсын:

«4. Екі кезеңдік рәсімдерді пайдалана отырып, жекеше әріптесті айқындау жөніндегі конкурс жоба мемлекеттік-жекешелік әріптестіктің жаңа объектісін (жаңа жылжымайтын мүлік объектілерін жобалау, тұрғызу немесе жаңа материалдық емес активті құру жолымен) құруды көздейтін жағдайларда өткізіледі. Конкурсты ұйымдастырушы біліктілік іріктеуден өткен әлеуетті жекеше әріптестердің техникалық ұсыныстары негізінде мемлекеттік-жекешелік әріптестік объектісінің техникалық-экономикалық және пайдалану сипаттамаларын қалыптастыруды жүзеге асырады.

5. Екі кезеңдік рәсімдерді пайдалана отырып, жекеше әріптесті айқындау жөніндегі конкурстың бірінші кезеңінде мынадай іс-шаралар:

1) техникалық тапсырманы қалыптастыру;

2) екі кезеңдік рәсімдерді пайдалана отырып, жекеше әріптесті айқындау жөніндегі конкурсты өткізу туралы хабарламаны жариялау;

3) конкурсты ұйымдастырушының әлеуетті жекеше әріптестерге техникалық тапсырма беруі;

4) әлеуетті жекеше әріптестердің техникалық тапсырмаға сәйкес әзірленген техникалық ұсыныстарды беруі;

5) конкурсты ұйымдастырушының техникалық ұсыныстарды қарауы және әлеуетті жекеше әріптестермен мемлекеттік-жекешелік әріптестік объектісінің техникалық-экономикалық және пайдалану сипаттамаларына және мемлекеттік-жекешелік әріптестік шарты жобасының талаптарына қатысты мәселелерді талқылауы;

6) конкурсты ұйымдастырушының мемлекеттік-жекешелік әріптестік жобасының конкурстық құжаттамасын әзірлеуі және бекітуі;

7) конкурсты ұйымдастырушының бірінші кезеңде техникалық ұсыныстар берген әлеуетті жекеше әріптестерге жекеше әріптесті айқындау жөніндегі конкурстың екінші кезеңіне қатысуға шақыру жіберуі жүзеге асырылады.

6. Екі кезеңдік рәсімдерді пайдалана отырып, жекеше әріптесті айқындау жөніндегі конкурстың екінші кезеңінде:

1) конкурстық өтінімдерді қарау;

2) конкурс жеңімпазын айқындау;

3) мемлекеттік-жекешелік әріптестік шартын жасасу жүзеге асырылады.

7. Бір кезеңдік рәсімдерді пайдалана отырып, жекеше әріптесті айқындау жөніндегі конкурс Заңның осы бабының 4-тармағында көзделмеген жағдайларда өткізіледі және мынадай іс-шаралар өткізуді:

1) конкурсты ұйымдастырушының мемлекеттік-жекешелік әріптестік жобасының конкурстық құжаттамасын әзірлеуін және бекітуін;

2) конкурс өткізу туралы хабарлауды;

3) конкурстық өтінімдерді қарауды және үздік конкурстық өтінімді айқындауды;

4) конкурс жеңімпазын айқындауды;

5) мемлекеттік-жекешелік әріптестік шартын жасасуды қамтиды.»;

23) 39-бапта:

2-тармақ мынадай редакцияда жазылсын:

«2. Жекеше әріптесті айқындау жөніндегі конкурсқа қатысуға конкурстық өтінімді қамтамасыз ету мемлекеттік-жекешелік әріптестік шарты бойынша болжамды инвестициялар құнының оннан бір пайызы мөлшерінде енгізіледі.

Мемлекеттік-жекешелік әріптестік шарты бойынша болжамды инвестициялардың құны конкурстық құжаттамада айқындалады.»;

5-тармақ мынадай редакцияда жазылсын:

«5. Конкурсты ұйымдастырушы конкурстық өтінімді қамтамасыз етуді мынадай жағдайлардың бірі басталған кезде:

1) әлеуетті жекеше әріптес конкурстық өтінімді конкурстық өтінімдер ұсынудың соңғы мерзімі өткеннен кейін кері қайтарып алғанда;

2) конкурстың жеңімпазы деп айқындалған әлеуетті жекеше әріптес мемлекеттік-жекешелік әріптестік шартын жасасудан жалтарғанда, оның ішінде конкурстық өтінімді және мемлекеттік-жекешелік әріптестік шартының талаптарын конкурстық комиссияның ескертулері мен ұсыныстарына сәйкес талқылаудан және нақтылаудан бас тарту жолымен жалтарғанда не оның ұсыныстары жекеше әріптесті айқындау жөніндегі конкурстың талаптары тұрғысынан пайдалануға келметін болып табылғанда қайтармайды.»;

24) 42-бап алып тасталсын;

25) 44-1-бапта:

2-тармақ мынадай редакцияда жазылсын:

«2. Өндірістік (индустриялық) инфрақұрылымды дамыту шеңберінде инженерлік-коммуникациялық инфрақұрылымды құруды және/немесе пайдалануды мемлекеттік-жекешелік әріптестік шартына сәйкес жекеше әріптес жүзеге асырады.»;

4-тармақ мынадай редакцияда жазылсын:

«4. Жекеше әріптестің инженерлік-коммуникациялық инфрақұрылымды құруға бағытталған инвестициялық шығындарын өтеу Қазақстан Республикасының бюджет заңнамасына сәйкес жүзеге асырылады.»;

26) 45-бапта:

3-1-тармақ мынадай редакцияда жазылсын:

«3-1. Мемлекеттік-жекешелік әріптестік шарттары, сондай-ақ мемлекеттік-жекешелік әріптестік жобасы бойынша мемлекеттік міндеттемелер болған кезде оларды бюджетті атқару жөніндегі орталық уәкілетті орган айқындаған тәртіппен мемлекеттік қазынашылық немесе мемлекеттік қазынашылық органдары тіркеуге тиіс.»;

4-тармақ мынадай редакцияда жазылсын:

«4. Мемлекеттік-жекешелік әріптестік шарты Қазақстан Республикасының заңнамасында тыйым салынбаған әртүрлі шарттардың элементтерін қамтитын шарт болып табылады. Мемлекеттік-жекешелік әріптестік шарты тараптарының қатынастарына тиісті бөліктерде, егер тараптардың келісімінен немесе мемлекеттік-жекешелік әріптестік шартының мәнінен өзгеше туындамаса, элементтері осы мемлекеттік-жекешелік әріптестік шартында қамтылатын шарттар туралы заңнама қолданылады.»;

27) 46-бап мынадай редакцияда жазылсын:

«46-бап. Мемлекеттік-жекешелік әріптестік шартының мазмұны

1. Мемлекеттік-жекешелік әріптестік шартының елеулі талаптары:

1) жобаның мақсаттары, міндеттері, тікелей және түпкілікті нәтижелері;

2) мемлекеттік-жекешелік әріптестік жобасын іске асыру кезеңі ішінде мемлекеттік-жекешелік әріптестік объектісі және мемлекеттік-жекешелік әріптестік объектісіне мүліктік құқықтар;

3) мемлекеттік-жекешелік әріптестік жобасының инвестициялық және операциялық кезеңдерінің мазмұны мен мерзімдері;

4) мемлекеттік-жекешелік әріптестік жобасын қаржыландыру мөлшері, мерзімдері мен шарттары, сондай-ақ инвестициялардың мөлшері, мерзімдері мен шарттары;

5) шығындарды өтеу және кірістерді алу көздері, мемлекеттік қолдау шаралары ұсынылған жағдайда оның түрлері, көлемі, мерзімдері мен оны ұсыну шарттары;

6) мемлекеттік-жекешелік әріптестік жобасын іске асыру мерзімі;

7) мемлекеттік-жекешелік әріптестік шартының тараптары арасында тәуекелдерді бөлу;

8) жобаның әлеуметтік-экономикалық және қаржылық-экономикалық модельдері болып табылады.

Тараптар барлық елеулі талаптар бойынша келісімге қол жеткізбеген кезде мемлекеттік-жекешелік әріптестік шарты жасалмаған болып есептеледі.

2. Мемлекеттік-жекешелік әріптестік шарты мынадай міндетті талаптарды қамтуға тиіс:

1) мемлекеттік-жекешелік әріптестік шарты тараптарының толық атауы, тараптардың өкілетті өкілдері;

2) мемлекеттік-жекешелік әріптестік шарты тараптарының тұрған жері (заңды мекенжайы) және банктік деректемелері;

3) тараптардың мемлекеттік-жекешелік әріптестік жобасының мақсатына қол жеткізуді қамтамасыз ететін құқықтары мен міндеттері, оның ішінде инвестициялық және пайдалану кезеңдері шеңберіндегі, сондай-ақ тәуекелдерді басқару бөлігіндегі құқықтары мен міндеттері;

4) жоба шеңберінде ұсынылатын тауарлардың, жұмыстар мен көрсетілетін қызметтердің түрлеріне, көлеміне, сапасына қойылатын талаптар, оның ішінде сапа индикаторлары мен толық пайдалану әзірлігінің өлшемшарттарын бұзғаны үшін ақау ұпайларын есептеу;

5) мемлекеттік-жекешелік әріптестік жобасы шеңберінде өндірілетін тауарлардың, жұмыстар мен көрсетілетін қызметтердің тарифтерін (бағаларын, алымдар мөлшерлемелерін) қалыптастыру және бекіту тәртібі;

6) жекеше әріптестің мемлекеттік-жекешелік әріптестік жобасын іске асыру үшін мемлекеттік-жекешелік әріптестік жобасының, бюджеттік саясат жөніндегі орталық уәкілетті орган айқындайтын тәртіппен енгізілетін, болжамды инвестициялары құнының оннан бір пайызы мөлшерінде меншікті қаражат енгізу және қарыз қаражатын тарту жөніндегі міндеттемелерін қамтамасыз ету;

7) мемлекеттік-жекешелік әріптестік шарты бойынша дауларды шешудің сотқа дейінгі, сот және/немесе соттан тыс тәртібі;

8) мемлекеттік-жекешелік әріптестік шарты тараптарының қабылданған міндеттемелерді орындауын бағалау өлшемшарттары, олар орындалмаған немесе тиісінше орындалмаған жағдайларда тұрақсыздық айыбын төлеу (міндетті түрде құндық мәнде көрсете отырып);

9) егер оператор мемлекеттік-жекешелік әріптестік шартының тарапы болып табылмаса, операторды айқындау тәртібі, оператор тартылуға тиіс талаптар, оны тартуға жауапты тарап;

10) қоршаған ортаны қорғау және жұмыс жүргізу қауіпсіздігі жөніндегі талаптар;

11) мемлекеттік-жекешелік әріптестіктің валюталық компонент бойынша жобаларын іске асыру кезінде валюталық тәуекелдерді реттеу тетігі;

12) мемлекеттік-жекешелік әріптестік шарты тараптарының жауаптылығы;

13) мемлекеттік-жекешелік әріптестік шартын өзгерту және бұзу талаптары, оның ішінде пайда алушылар мен мүдделі тұлғалар үшін теріс салдардың алдын алу немесе барынша азайту жөніндегі іс-шаралар, сондай-ақ мемлекеттік-жекешелік әріптестік шарты мерзімінен бұрын тоқтатылған жағдайда тараптардың шығыстары мен шығындарын өтеу тәртібі;

14) мемлекеттік-жекешелік әріптестік шартын орындаудан біржақты бас тартудың айрықша жағдайлары;

15) мемлекеттік-жекешелік әріптестік шарты бойынша берілетін мүлікті күтіп ұстау ауыртпалығының, сондай-ақ көрсетілген мүліктің кездейсоқ жойылу немесе кездейсоқ бүліну тәуекелдерінің басқа біреуге өту шарттары мен мерзімдері;

16) мемлекеттік-жекешелік әріптестік шартының орындалуына мониторинг жүргізу тәртібі, оның ішінде жекеше әріптестің мониторинг жүргізу үшін ақпарат беру тәртібі;

17) мемлекеттік-жекешелік әріптестік жобасын іске асырудың өзге де талаптары.

3. Институционалдық мемлекеттік-жекешелік әріптестік шартында, осы баптың 1 және 2-тармақтарында көзделген шарттардан басқа:

1) мемлекеттік-жекешелік әріптестік компаниясын құру тәртібі мен мерзімдері;

2) мемлекеттік-жекешелік әріптестік компаниясының органдарын қалыптастыру тәртібі;

3) мемлекеттік-жекешелік әріптестік компаниясының жарғылық капиталын қалыптастыру және толықтыру тәртібі;

4) мемлекеттік-жекешелік әріптестік компаниясының акционерлері (қатысушылары) арасындағы қатынастар;

5) корпоративтік дауларды шешу тәртібі қамтылады.

Мемлекеттік-жекешелік әріптестік компаниясының құрылтай шарты тараптар арасында институционалдық мемлекеттік-жекешелік әріптестік шартының талаптарында жасалуға тиіс.

4. Егер жекеше әріптес Қазақстан Республикасының бейрезиденті болып табылса, мемлекеттік-жекешелік әріптестік шарты бойынша қолданылатын құқықты мемлекеттік-жекешелік әріптестік шартының тараптары айқындайды.

5. Мемлекеттік-жекешелік әріптестік шарты мемлекеттік, орыс және мемлекеттік-жекешелік әріптестік шарты тараптарының келісуі бойынша айқындалған өзге де тілдерде жасалуға тиіс.»;

28) 48-бапта:

2-тармақ мынадай редакцияда жазылсын:

«2. Мемлекеттік-жекешелік әріптестік шартының қолданылу мерзімі мынадай жағдайларда:

1) мемлекеттік-жекешелік әріптестік шартының тараптарына байланысты емес мән-жайлар нәтижесінде мемлекеттік-жекешелік әріптестік жобасының іске асырылуы кідіртілгенде немесе тоқтатыла тұрғанда;

2) мемлекеттік әріптестің және (немесе) мемлекеттік органдардың әрекеттері немесе әрекетсіздіктері нәтижесінде мемлекеттік-жекешелік әріптестік жобасының іске асырылуы кідіртілгенде немесе тоқтатыла тұрғанда;

3) мемлекеттік әріптестің мемлекеттік-жекешелік әріптестік шартында көзделмеген талаптарды қоюы нәтижесінде мемлекеттік-жекешелік әріптестік жобасын іске асыруға байланысты жұмыстар көлемі ұлғайғанда Заңның
57-бабының 2-тармағына сәйкес айқындалған органның шешімі негізінде мемлекеттік-жекешелік әріптестік шарты тараптарының бірінің талабы бойынша ұзартылуы мүмкін.»;

3-тармақ алып тасталсын;

29) 49-бап мынадай редакцияда жазылсын:

«49-бап. Мемлекеттік-жекешелік әріптестік шартын өзгерту, бұзу, тоқтату

1. Мемлекеттік-жекешелік әріптестік шарты мемлекеттік-жекешелік әріптестік шарты тараптарының келісуі бойынша өзгертілуі немесе бұзылуы мүмкін.

2. Мемлекеттік-жекешелік әріптестік шартының талаптары осындай өзгерістер нәтижесінде мемлекеттік-жекешелік әріптестік жобасының әлеуметтік-экономикалық тиімділігінің көрсеткіштері жақсарған кезде, сондай-ақ егер мұндай өзгерістер мемлекеттік-жекешелік әріптестік шартында көзделген тауарлардың, жұмыстардың, көрсетілетін қызметтердің сапалық сипаттамаларына және (немесе) көлеміне және (немесе) қолжетімділігіне қойылатын талаптарды төмендетпесе, тараптардың келісуі бойынша өзгертілуі мүмкін.

3. Осы баптың 2-тармағының талаптары сақталған кезде, сондай-ақ жекеше әріптес мемлекеттік-жекешелік әріптестік шартының қолданыс мерзімін ұзарту жүзеге асырылатын кезеңде инвестициялар енгізген жағдайда мемлекеттік-жекешелік әріптестік шартының қолданыс мерзімін ұлғайта отырып, пайдалану кезеңін ұлғайтуға жол беріледі.

4. Бюджет қаражатын пайдалану бөлігінде мемлекеттік міндеттемелердің өзгеруіне алып келетін мемлекеттік-жекешелік әріптестік шартын тиісті бюджет комиссиясының қарауынсыз өзгертуге жол берілмейді.

5. Заңның 46-бабы 1-тармағының 1) және 7) тармақшаларында көзделген талаптарды қоспағанда, мемлекеттік-жекешелік әріптестік шартының елеулі талаптары сараптамалардың оң қорытындылары болған кезде және осындай өзгерістер тиісінше конкурстық құжаттаманы және мемлекеттік-жекешелік әріптестік шартының жобасын сараптауды және келісуді жүзеге асырған барлық органмен, олардың құзыреті мәселелері бойынша өзге де мүдделі органдармен келісілген кезде ғана, сондай-ақ монополияға қарсы орган бәсекелестікті қорғауды қамтамасыз ету бөлігінде осындай өзгерістерді келіскен жағдайда ғана өзгертілуі мүмкін.

Заңның 46-бабы 1-тармағының 1) және 7) тармақшаларында көзделген мемлекеттік-жекешелік әріптестік шартының елеулі талаптарын өзгертуге болмайды.

6. Мемлекеттік-жекешелік әріптестік шарты:

1) мемлекеттік-жекешелік әріптестік шартының бұзылуымен не қолданыс мерзімінің аяқталуымен;

2) жекеше әріптестің таратылуымен (қайтыс болуымен, әрекетке қабілетінен айырылуымен);

3) Қазақстан Республикасының заңнамасында немесе мемлекеттік-жекешелік әріптестік шартында көзделген өзге жағдайларда тоқтатылады.

7. Мемлекеттік әріптестің талап етуі бойынша мемлекеттік-жекешелік әріптестік шарты:

1) жекеше әріптес мемлекеттік-жекешелік әріптестік шартын елеулі түрде бұзған кезде;

2) егер жекеше әріптес өзінің дәрменсіздігіне (банкроттығына) байланысты мемлекеттік-жекешелік әріптестік жобасын жүзеге асыруға қабілетсіз болғанда;

3) қоғам мен мемлекет мүддесінде, оның ішінде мұндай әрекеттер ұлттық қауіпсіздікті, халықтың денсаулығын және оның имандылығын қамтамасыз ету мақсатында жасалған кезде ғана сот шешімімен бұзылуы мүмкін.

8. Жекеше әріптестің талап етуі бойынша мемлекеттік-жекешелік әріптестік шарты мемлекеттік әріптес және (немесе) мемлекеттік орган мемлекеттік-жекешелік әріптестік шартын елеулі түрде бұзған кезде ғана сот шешімімен бұзылуы мүмкін.»;

30) 50-бап мынадай редакцияда жазылсын:

«50-бап. Мемлекеттік-жекешелік әріптестік шарты бойынша талап етуді біреуге беру және жекеше әріптестің борышын аудару

Егер Қазақстан Республикасының заңдарында өзгеше белгіленбесе, мемлекеттік әріптестің, оператордың жазбаша келісуі болған кезде және жекеше әріптестің құқықтары мен міндеттері өтетін адам жалпы және қосымша (арнайы) біліктілік талаптарына сай болған жағдайда ғана мемлекеттік-жекешелік әріптестік шарты бойынша талап етуді біреуге беруге және жекеше әріптестің борышын аударуға жол беріледі.»;

31) 51-1-баптың 1-тармағы мынадай редакцияда жазылсын:

«1. Жекеше әріптес тікелей келісім жасасқан кредитор алдындағы және (немесе) мемлекеттік-жекешелік әріптестік шарты бойынша өзінің міндеттемелерін орындамаған немесе тиісінше орындамаған жағдайда тікелей келісім жасасқан кредитормен келісу бойынша жекеше әріптесті ауыстыруға жол беріледі, ол жекеше әріптесті ауыстыру мақсатында мемлекеттік әріптестің конкурс өткізуі арқылы жүзеге асырылады.»;

32) 52-баптың 2-тармағы мынадай редакцияда жазылсын:

«2. Мемлекеттік-жекешелік әріптестік компаниясы өз қызметін акционерлік қоғамның не жауапкершілігі шектеулі серіктестіктің ұйымдық-құқықтық нысанында жүзеге асырады, онда мемлекеттік әріптес пен жекеше әріптес жиынтығында дауыс беретін акциялардың (жарғылық капиталға қатысу үлестерінің) бір жүз пайызына ие болады.

Мемлекеттік және жекеше әріптестер құрылтай шарты шеңберінде мемлекеттік-жекешелік әріптестік шартын жасасуға құқылы.

Мемлекеттік-жекешелік әріптестік компаниясының қызметі осы Заң мен реттелмеген бөлігінде Қазақстан Республикасының акционерлік қоғамдар және жауапкершілігі шектеулі және қосымша жауапкершілігі бар серіктестіктер туралы заңнамасымен реттеледі.»;

33) 56-бапта:

1-тармақ мынадай редакцияда жазылсын:

«1. Арнайы экономикалық және индустриялық аймақтардағы мемлекеттік-жекешелік әріптестік осы Заңның ережелеріне сәйкес іске асырылады және арнайы экономикалық немесе индустриялық аймақтың инфрақұрылым объектілерін, сондай-ақ арнайы экономикалық аймақтағы мемлекеттік-жекешелік әріптестіктің өзге де объектілерін құруға және пайдалануға бағытталады.»;

4-тармақ мынадай редакцияда жазылсын:

«4. Мемлекеттік-жекешелік әріптестік шартын жасасу жекеше әріптестің арнайы экономикалық немесе индустриялық аймақтың аумағында арнайы экономикалық немесе индустриялық аймақтың инфрақұрылымы объектілерін құру және пайдалану жөніндегі қызметті жүзеге асыру үшін негіз болып табылады.»;

34) 57-бап мынадай редакцияда жазылсын:

«57-бап. Дауларды шешу

1. Мемлекеттік-жекешелік әріптестік шартын орындауға және тоқтатуға байланысты даулар сотқа дейінгі реттеу міндетті түрде сақтала отырып, Қазақстан Республикасының заңнамасында және мемлекеттік-жекешелік әріптестік шартында белгіленген тәртіппен шешіледі.

2. Дауларды шешу кезінде тараптар мемлекеттік-жекешелік әріптестік жобасының іске асырылуын қамтамасыз ету үшін барлық шараны қабылдауға тиіс.

3. Егер мемлекеттік-жекешелік әріптестік шартын орындауға және тоқтатуға байланысты даулар осы баптың 1-тармағына сәйкес шешілмейтін болса, онда мемлекеттік-жекешелік әріптестік шартының тараптары дауды Қазақстан Республикасы заңнамасының талаптарына сәйкес Қазақстан Республикасының соттарында, «Төрелік туралы» Қазақстан Республикасының Заңына сәйкес төрелікте шешуге құқылы, ал жекеше әріптес немесе дауыс беретін акциялардың (жарғылық капиталға қатысу үлестерінің) 25 және одан көп пайызын иеленетін, жекеше әріптес акционерлерінің (қатысушыларының) ең болмағанда біреуі Қазақстан Республикасының бейрезиденті болып табылған жағдайда инвестициялардың болжамды мөлшері шарт жасасу жылындағы жағдай бойынша заңнамада белгіленген айлық есептік көрсеткіштің төрт миллион еселенген мөлшерінен жоғары мемлекеттік-жекешелік әріптестік жобалары бойынша дау Халықаралық төрелік орталыққа немесе халықаралық төрелікке жүгіну жолымен де шешілуі мүмкін.

4. Жекеше әріптесті айқындау тәртібіне байланысты даулар Қазақстан Республикасының соттарында шешіледі.».

19. «Қоғамдық кеңестер туралы» 2015 жылғы 2 қарашадағы Қазақстан Республикасының Заңына:

1) 5-баптың 1-тармағында:

1) тармақша мынадай редакцияда жазылсын:

«1) бюджеттік бағдарламалар әкімшісінің бюджеттік бағдарламалар паспорттарын, мемлекеттік органдардың даму жоспарларының, облыстардың, республикалық маңызы бар қалалардың, астананың даму жоспарларының, қоршаған ортаны қорғау жөніндегі іс-шаралар жоспарларының жобаларын, агломерацияларды дамытудың кешенді жоспарларының жобаларын талқылау;»;

мынадай мазмұндағы 3-1) тармақшамен толықтырылсын:

«3-1) әлеуметтік маңызы бар объектілерге жатпайтын және оң рентабельділік пен өтімділіктің алғышарттарының болуын болжайтын мемлекеттік инвестициялық жобаларды талқылау;»;

4) тармақша мынадай редакцияда жазылсын:

«4) бюджеттік бағдарламалар паспорттарының ашық бюджеттерінің интернет-порталында жария талқылау қорытындылары бойынша есептерді, бюджеттік бағдарламалар әкімшісінің бюджеттік бағдарламалардың іске асырылуы туралы, тауарларды (жұмыстарды, көрсетілетін қызметтерді) өткізуден түсетін ақша түсімдері мен шығыстары жоспарларының орындалуы туралы есептерін, қайырымдылықтан түсетін ақшаның түсуі мен жұмсалуы туралы есептерді талқылау;».

2) 20-баптың 2-тармағы мынадай редакцияда жазылсын:

«2. Қоғамдық мониторинг мемлекеттік органдардың мемлекеттік қызметтер көрсетуі, даму жоспарларын және бюджеттік бағдарламалар паспорттарының, облыстардың, республикалық маңызы бар қалалардың, астананың даму жоспарларын іске асыру, квазимемлекеттік сектор субъектілерінің ұлттық басқарушы холдингтердің, ұлттық холдингтердің және ұлттық компаниялардың даму жоспарларын, іс-шаралар жоспарларын және даму жоспарларын іске асыруы, мемлекеттік қызметтер көрсетуі, сондай-ақ Қазақстан Республикасы заңнамасының нормаларын қолдану нәтижесінде азаматтар үшін теріс салдарды және қоғамдық мүдделерге қысым жасалуын анықтау мақсатында жүзеге асырылады.».

20. «Мемлекеттік аудит және қаржылық бақылау туралы» 2015 жылғы 12 қарашадағы Қазақстан Республикасының Заңына:

1) 12-бапта:

2-тармақтың 6) тармақшасы мынадай редакцияда жазылсын:

«6) республикалық бюджет қаражатын, оның ішінде нысаналы трансферттер мен кредиттерді, байланысты гранттарды, мемлекеттік және мемлекет кепілдік берген қарыздарды, мемлекет кепілгерлігімен тартылатын қарыздарды, мемлекет кепілгерліктері мен активтерін пайдалануға, сондай-ақ мемлекеттік-жекешелік әріптестік жобалары бойынша мемлекеттік міндеттемелердің орындалуын қаржыландыруға;»;

4-тармақ мынадай мазмұндағы 22-1) тармақшамен толықтырылсын:

«22-1) ревизиялық комиссияның мүшелерін тағайындауды және қызметтен босатуды келіседі.»;

2) 14-баптың 2) тармақшасы мынадай редакцияда жазылсын:

«2) мыналардың:

техникалық-экономикалық негіздемені, қаржылық-экономикалық негіздемені және бюджеттік инвестициялардың сметалық құнын түзетуге байланысты шығыстарға;

республикалық және жергілікті бюджеттер қаражатының, кредиттердің, байланысты гранттардың, мемлекеттік және мемлекет кепілдік берген қарыздардың, сондай-ақ мемлекет кепілгерлігімен тартылатын қарыздардың пайдаланылуына, оның ішінде квазимемлекеттік сектор субъектілерінің мемлекет кепілгерлігімен және кепілдігімен тартылатын қарыздарды алу шарттарын сақтауына, Қазақстан Республикасы Президентінің, Қазақстан Республикасы Үкіметінің тапсырмалары, депутаттық сауалдар бойынша мемлекет пен квазимемлекеттік сектор субъектілері активтерінің пайдаланылуына, сондай-ақ бюджетті атқару жөніндегі орталық уәкілетті органның ақпараттық жүйелері деректерінің мониторингі нәтижелері бойынша;

мемлекеттік-жекешелік әріптестікті іске асыру мақсаттары үшін объектілерді беру шарттары мен рәсімдерінің сақталуына, бюджеттік кредиттер беруге, мемлекеттік-жекешелік әріптестік жобалары бойынша мемлекеттік міндеттемелердің, мемлекеттік кепілдіктердің және мемлекет кепілгерліктерінің атқарылуын қаржыландыруға, сондай-ақ олардың пайдаланылуына;

Қазақстан Республикасының халықаралық шарттарында көзделген жағдайларда мемлекеттік қарыздарды беру, пайдалану шарттары мен рәсімдерінің сақталуына;

тәуекелдерді басқару жүйесі негізінде Қазақстан Республикасының мемлекеттік сатып алу, мемлекеттік мүлік, бухгалтерлік есеп және қаржылық есептілік, аудиторлық қызмет туралы заңнамаларының сақталуына сәйкестік аудитін жүзеге асырады;»;

3) 17-баптың 1-тармағының 2) тармақшасындағы «97» деген цифрлар «116» деген цифрлармен ауыстырылсын;

4) 27-бап мынадай редакцияда жазылсын:

«27-бап. Республикалық бюджет жобасын алдын ала бағалау

1. Жоғары аудиторлық палата Қазақстан Республикасының Президенті айқындайтын тәртіппен республикалық бюджет жобасын, нақтыланған республикалық бюджет жобасын алдын ала бағалауды оның шығыстарының негізгі бағыттары бойынша жүзеге асырады.

2. Республикалық бюджет жобасын оның шығыстарының негізгі бағыттары бойынша алдын ала бағалау республикалық бюджет жобасы шығыстарының елдің жалпыұлттық басымдықтарына, республикалық бюджет шығыстарының басым бағыттарына, орталық мемлекеттік органдардың бюджеттік саясатжүйесінің құжаттарын бағалау нәтижелеріне, Қазақстан Республикасы Үкіметінің есепті қаржы жылындағы республикалық бюджеттің атқарылуы туралы есебіне Жоғары аудиторлық палата берген тұжырымдар мен ұсынымдарға сәйкестігі тұрғысынан жүзеге асырылады.

3. Республикалық бюджет жобасын алдын ала бағалау нәтижелері Қазақстан Республикасының Парламентіне республикалық бюджет туралы заң жобасы енгізілгенге дейін Қазақстан Республикасының Үкіметіне ұсынылады.

Нақтыланған республикалық бюджет жобасын алдын ала бағалау нәтижелері Қазақстан Республикасының Үкіметіне Қазақстан Республикасының Президенті айқындайтын тәртіппен белгіленген мерзімдерде ұсынылады.

4. Алдын ала бағалау нәтижелері ұсынымдық сипатта болады.

5. Бюджетті атқару жөніндегі орталық уәкілетті орган Жоғары аудиторлық палатаға республикалық бюджет жобасын бағалау жөніндегі қорытындыда көрсетілген ұсынымдарды орындау бойынша қабылданған шаралар туралы ақпаратты тиісті қаржы жылына арналған республикалық бюджет туралы заң бекітілгеннен кейін үш ай ішінде жібереді.».

5) мынадай мазмұндағы 27-1-баппен толықтырылсын:

«27-1-бап. Облыстық бюджеттердің, республикалық маңызы бар қалалар, астана бюджеттерінің жобаларын алдын ала бағалау

1. Ревизиялық комиссиялар Қазақстан Республикасының Президенті айқындайтын тәртіппен облыстық бюджеттердің, республикалық маңызы бар қалалар, астана бюджеттерінің жобаларын алдын ала бағалауды, нақтыланған облыстық бюджеттердің, республикалық маңызы бар қалалар, астана бюджеттерінің жобаларын оның шығыстарының негізгі бағыттары бойынша жүзеге асырады.

2. Облыстық бюджеттердің, республикалық маңызы бар қалалар, астана бюджеттерінің жобаларын олардың шығыстарының негізгі бағыттары бойынша алдын ала бағалау жоспарланатын шығыстардың облыстың, республикалық маңызы бар қаланың, астананың әлеуметтік-экономикалық даму басымдықтарына, шығыстардың, оның ішінде жалпы сипаттағы трансферттер түрінде жоғары тұрған бюджеттен берілетін қаржыландыру көлемі ескеріле отырып қалыптастырылатын шығыстардың басым бағыттарына, бюджеттік саясатжүйесінің құжаттарын бағалау нәтижелеріне, жергілікті атқарушы органдардың облыстық бюджеттердің, республикалық маңызы бар қалалар, астана бюджеттерінің есепті қаржы жылында орындалуы туралы есебіне ревизиялық комиссиялар берген қорытындылар мен ұсынымдарға сәйкестігі тұрғысынан жүзеге асырылады.

3. Облыстық бюджеттер, республикалық маңызы бар қалалар, астана бюджеттерінің жобаларын олардың шығыстарының негізгі бағыттары бойынша алдын ала бағалау нәтижелері облыстық бюджет, республикалық маңызы бар қала және астана бюджеттері туралы шешімнің жобасы облыстың, республикалық маңызы бар қаланың және астананың мәслихатына енгізілгенге дейін облыстың, республикалық маңызы бар қаланың және астананың жергілікті атқарушы органына ұсынылады.

4. Алдын ала бағалау нәтижелері ұсынымдық сипатта болады.

5. Облыстың, республикалық маңызы бар қаланың, астананың бюджеттік саясатжөніндегі жергілікті уәкілетті органы ревизиялық комиссияға облыстық бюджеттің, республикалық маңызы бар қала, астана бюджетінің жобасын бағалау жөніндегі қорытындыда көрсетілген ұсынымдарды орындау бойынша қабылданған шаралар туралы ақпаратты мәслихаттың облыстық бюджет туралы, республикалық маңызы бар қаланың, астананың бюджеті туралы шешімі қабылданғаннан кейін үш ай ішінде жібереді.».

6) 29-баптың 3-тармағының 2) және 3) тармақшалары мынадай редакцияда жазылсын:

«2) мемлекеттік органдардың мемлекеттік органдарды және облыстарды, республикалық маңызы бар қалаларды, астананы дамыту жоспарларында көзделген тікелей және түпкілікті нәтижелерге қол жеткізуі, мемлекеттік бағдарламаларды, оның ішінде алдыңғы кезеңдерде және бюджеттік бағдарламаларды іске асыруды;

3) бюджет қаражатын, оның ішінде нысаналы трансферттер мен кредиттерді, байланысты гранттарды, мемлекеттік және мемлекет кепілдік берген қарыздарды, мемлекет кепілгерлігімен тартылатын қарыздарды, мемлекет кепілгерліктері мен активтерін пайдалану, сондай-ақ мемлекеттік-жекешелік әріптестік жобалары бойынша мемлекеттік міндеттемелердің орындалуын қаржыландыруды;».

7) 47-баптың 3-тармағы мынадай редакцияда жазылсын:

«3. Ревизия комиссиясының мүшелерін Қазақстан Республикасының мемлекеттік қызмет туралы заңнамасына сәйкес ревизия комиссиясы төрағасының ұсынуы және Жоғары аудиторлық палатамен келісу бойынша тиісті облыстың, республикалық маңызы бар қаланың, астананың мәслихаты бес жыл мерзімге қызметке тағайындайды және қызметтен босатады.».

21. «Ақпаратқа қол жеткізу туралы» 2015 жылғы 16 қарашадағы Қазақстан Республикасының Заңына:

1) 1-бапта:

4) тармақша мынадай редакцияда жазылсын:

«4) ашық бюджеттердің интернет-порталы – бюджеттік есептілікті, шоғырландырылған қаржылық есептілікті, азаматтық бюджетті, мемлекеттік аудит және қаржылық бақылау нәтижелерін және Қазақстан Республикасының Бюджет кодексіне сәйкес жариялануға жататын өзге де материалдарды, ақпарат пен құжаттарды орналастыруды, сондай-ақ бюджеттік бағдарламаларды және бюджеттік бағдарламалардың іске асырылуы туралы есептерді жария талқылауды қамтамасыз ететін ақпараттандыру объектісі;»;

 11) тармақша мынадай редакцияда жазылсын:

«11) мемлекеттік органдар қызметінің тиімділігін бағалаудың интернет-порталы – мемлекеттік органдардың қызметін бағалау туралы ақпаратты, мемлекеттік органдардың даму жоспарларының және облыстардың, республикалық маңызы бар қалалардың, астананың даму жоспарларының нысаналы индикаторларына қол жеткізу туралы есептерді орналастыруды, сондай-ақ мемлекеттік органдардың қызметін жария талқылауды қамтамасыз ететін ақпараттандыру объектісі;».

2) 6-2-бапта:

1-тармақтың 7) тармақшасы мынадай редакцияда жазылсын:

«7) ақпараттандыру саласындағы уәкілетті органмен, бюджеттік саясатжөніндегі орталық уәкілетті органмен, бюджетті атқару жөніндегі орталық уәкілетті органмен келісу бойынша ашық бюджеттердің интернет-порталында ақпаратты орналастыру және бюджеттік бағдарламалардың паспортын (бюджеттік бағдарламаларды іске асыру туралы есептерді) жария талқылау қағидаларын бекітеді;»;

3) 16-баптың 3-тармағында:

2) тармақша мынадай мазмұндағы төртінші абзацпен толықтырылсын:

«Қазақстан Республикасы Парламенті Палатасының бас комитетінің Қазақстан Республикасы заңдарының жобаларын қарау кезінде депутаттардың қабылданған түзетулерінің салыстырма кестесін;»;

3) тармақшада:

мынадай мазмұндағы тоғызыншы абзацпен толықтырылсын:

«Қазақстан Республикасы Парламенті Палаталарының бас комитеті немесе облыс, республикалық маңызы бар қала, астана мәслихатының тұрақты комиссиясы бюджеттердің жобаларын және (немесе) жалпы сипаттағы трансферттердің көлемі туралы Қазақстан Республикасы заңының немесе облыс, республикалық маңызы бар қала, астана мәслихаты шешімінің жобасын қараған кезде депутаттардың қабылданған түзетулерінің салыстырма кестесін;»;

оныншы абзацта «бағдарламалардың жобаларына» деген сөздер «бағдарламаларға» деген сөзбен ауыстырылсын;

мынадай мазмұндағы он бірінші абзацпен толықтырылсын:

«Қазақстан Республикасының Бюджет кодексіне сәйкес жариялануға жататын өзге де материалдарды, ақпаратты және құжаттарды;»;

4) тармақшаның бірінші абзацындағы «стратегиялық жоспарын» деген сөздер «даму жоспарын» деген сөздермен ауыстырылсын.

4) 17-бапта:

3-тармақ мынадай редакцияда жазылсын:

«3. Ашық бюджеттердің интернет-порталында осы Заңның 8-бабының 1) тармақшасында көрсетілген ақпарат иеленушілері бюджеттік есептілікті, шоғырландырылған қаржылық есептілікті, азаматтық бюджетті, мемлекеттік аудит және қаржылық бақылау нәтижелерін, Қазақстан Республикасының Бюджет кодексіне сәйкес жариялануға жататын материалдарды, ақпарат пен құжаттарды орналастырады, сондай-ақ бюджеттік бағдарламалардың жобаларын жария талқылау және бюджеттік бағдарламаларды іске асыру туралы есептерді өткізеді.»;

5-тармақ мынадай редакцияда жазылсын:

«5. Мемлекеттік органдар қызметінің тиімділігін бағалаудың интернет-порталында осы Заңның 8-бабының 1) тармақшасында көрсетілген ақпарат иеленушілер өз құзыреті шегінде мемлекеттік органдардың қызметін бағалау туралы ақпаратты, мемлекеттік органдардың даму жоспарларының және облыстардың, республикалық маңызы бар қалалардың, астананың даму жоспарларының нысаналы индикаторларына қол жеткізу туралы есептерді орналастырады, сондай-ақ мемлекеттік органдардың қызметіне жария талқылау өткізеді.».

22. «Қазақстан Республикасының мемлекеттік қызметі туралы» 2015 жылғы 23 қарашадағы Қазақстан Республикасының Заңына:

12-баптың 2-тармағының 17) тармақшасындағы «бюджеттік өтінімін», «бюджеттік өтінімді» деген сөздер «бюджеттік сұрау салуын», «бюджеттік сұрау салуды» деген сөздермен ауыстырылсын.

23. «Мемлекеттік сатып алу туралы» 2015 жылғы 4 желтоқсандағы Қазақстан Республикасының Заңына:

1) 2-баптың 14) тармақшасындағы «Білім беру инфрақұрылымын қолдау қорынан» деген сөздер «Арнаулы мемлекеттік қордан» деген сөздермен ауыстырылсын;

2) 5-бапта:

2-тармақтағы «Білім беру инфрақұрылымын қолдау қорынан» деген сөздер «Арнаулы мемлекеттік қордан» деген сөздермен ауыстырылсын;

 2-тармағының 6) тармақшасында:

бірінші абзацта:

«тармағы» деген сөз «тармағында» деген сөзбен ауыстырылып, «екінші бөлігінің 2-1) тармақшасында» деген сөздер алып тасталсын;

«79» деген цифрлар «96» деген цифрлармен ауыстырылсын;

 екінші абзацта:

«7» деген цифр «5» деген цифрмен ауыстырылсын;

«153» деген цифрлар «151» деген цифрлармен ауыстырылсын;

7-тармақтың 7) тармақшасындағы «Білім беру инфрақұрылымын қолдау қорынан» деген сөздер «Арнаулы мемлекеттік қордан» деген сөздермен ауыстырылсын;

15-тармақтағы «Білім беру инфрақұрылымын қолдау қорының» деген сөздер «Арнаулы мемлекеттік қордың» деген сөздермен ауыстырылсын.

24. «Төлемдер және төлем жүйелері туралы» 2016 жылғы 26 шілдедегі Қазақстан Республикасының Заңына:

27-баптың 10-тармағының 6) тармақшасы мынадай редакцияда жазылсын:

«6) Қазақстан Республикасының мемлекеттік-жекешелік әріптестік саласындағы заңнамасына сәйкес инвестициялық шығындардың өтемақысын есепке жатқызуға арналған банктік шоттардағы ақшаға;».

25. «Қазақстан Республикасындағы бағалау қызметі туралы» 2018 жылғы 10 қаңтардағы Қазақстан Республикасының Заңына:

6-бап мынадай мазмұндағы 4-тармақпен толықтырылсын:

«4. Республикалық маңызы бар қаланың, астананың, ауданның (облыстық маңызы бар қаланың) жергілікті атқарушы органдары кәсіпкерлік қызметте пайдаланылмайтын салық салу үшін жеке тұлғалардың мүлкін бағалау жөніндегі көрсетілетін қызметтердің тапсырыс берушісі болып табылады.».

26. «Табиғи монополиялар туралы» 2018 жылғы 27 желтоқсандағы Қазақстан Республикасының Заңына:

1) 5-баптың 1-тармағының 8) тармақшасы мынадай редакцияда жазылсын:

«8) бәсекелес теміржол болмаған кезде мемлекеттік-жекешелік әріптестік шарттары бойынша теміржол көлігінің объектілері бар теміржолдардың;»;

2) 8-баптың 24) тармақшасы мынадай редакцияда жазылсын:

«24) тарифті қалыптастыру бөлігінде мемлекеттік-жекешелік әріптестік жобасының конкурстық құжаттамасын, мемлекеттік-жекешелік әріптестік шартының жобаларын, оларға өзгерістер және (немесе) толықтырулар енгізуді келіседі;»;

3) 12-баптың 1-тармағының 4) тармақшасы мынадай редакцияда жазылсын:

«4) жасалған мемлекеттік-жекешелік әріптестік шарты негізінде тарифті айқындау.»;

4) 15-бапта:

22-тармақтың 6) тармақшасы мынадай редакцияда жазылсын:

«6) жасалған мемлекеттік-жекешелік әріптестік шарты негізінде тарифті айқындау тәртібі;»;

24-тармақтың 3) тармақшасы мынадай редакцияда жазылсын:

«3) жасалған мемлекеттік-жекешелік әріптестік шарты негізінде тарифті айқындау.»;

5) 19-бап мынадай редакцияда жазылсын:

«19-бап. Жасалған мемлекеттік-жекешелік әріптестік шарты негізінде тарифті айқындау

1. Мемлекеттік-жекешелік әріптестік шартының жобасын қарау кезінде тариф реттеліп көрсетілетін қызметті ұсыну үшін қажетті шығындар құнынан төмен болмауға, сондай-ақ мемлекеттік әріптес пен жекеше әріптес салған инвестициялардың қайтарылуы және мемлекеттік-жекешелік әріптестік шарты жобасының техникалық-экономикалық негіздемесіне сәйкес салынған инвестициялардың кірістілік деңгейі қамтамасыз етілуге тиіс.

2. Жасалған мемлекеттік-жекешелік әріптестік шарты, бекітілген инвестициялық бағдарлама негізінде тарифті айқындау тарифтерді қалыптастыру қағидаларына сәйкес жүзеге асырылады.

3. Тарифті айқындау мемлекеттік-жекешелік әріптестік субъектісінің немесе уәкілетті органның бастамасы бойынша жүргізіледі.

4. Тарифтің қолданыс мерзімі мемлекеттік-жекешелік әріптестік субъектісінің бекітілген инвестициялық бағдарламаны және мемлекеттік-жекешелік әріптестік шартын іске асыру мерзімінен аспайтын кезеңге белгіленеді.».

25-баптың 5-тармағының үшінші бөлігі мынадай редакцияда жазылсын:

«Тариф индекстеу әдісімен белгіленген кезде және жасалған мемлекеттік-жекешелік әріптестік шарты негізінде тариф айқындалған кезде табиғи монополия субъектісі өзінің интернет-ресурсында не тиісті әкімшілік-аумақтық бірліктің аумағында таратылатын мерзімді баспасөз басылымдарында жария тыңдаулардың өткізілетін күні мен орны туралы ақпаратты оларды өткізуден күнтізбелік отыз күн бұрын орналастырады.».

27. «Қазақстан Республикасының кейбір заңнамалық актілеріне Қазақстан Республикасындағы әкімшілік реформа мәселелері бойынша өзгерістер мен толықтырулар енгізу туралы» 2023 жылғы 19 сәуірдегі Қазақстан Республикасының Заңына:

 1-баптың 132-тармағының 5) тармақшасының екінші абзацындағы «Қазақстан Республикасының Ұлттық Банкінде ашылған шоттарда» деген сөздер «мемлекеттік қазынашылықта ашылған, қолма-қол ақшаны бақылау шотында» деген сөздермен ауыстырылсын.

2-бап.

1. Осы Заң 2024 жылғы 1 қаңтардан бастап қолданысқа енгізіледі.
2. Осы Заң қолданысқа енгізілген күннен бастап 2006 жылғы 7 шілдедегі

 «Концессиялар туралы» Қазақстан Республикасының Заңының күші жойылды деп танылсын.

**Қазақстан Республикасының**

 **Президенті**